text:
Sos prudotos de primore de Samugheo e su marcu De.C.O.
In sa Mesa - Cun su marcu De.C.O. (Denominazione Comunale di Origine) sas Comunas valorizant sos produtos agroalimetares o sos produtos de s'artisanadu chi sunt fatos in su territòriu comunale. Sa “Denominazione comunale”, duncas, est su pabiru de identidade de unu produtu, un'atestatzione chi ligat a manera anagrafica unu produtu o una produtzione cun su logu istòricu de orìgine.
Ma cale est sa primu Comuna de Sardigna a àere crèdidu in su marcu De.C.O.? Sa prima comuna sarda est istada Samugheo. Sa bidda chi s'agatat in sa Barbagia 'e Mandrolisai, difatis, at su marcu De.C.O. dae s'annu 2013. E pròpiu in su 2013 in sa bidda in provìntzia de Aristanis est nàschidu su marcu de tutela pro sa petza de boe e pro su pane.
Unu reconnoschimentu importante chi pertocat a duos produtos de primore, duos produtos famados meda foras de sas làcanas de sa bidda.
Su pane de Samugheo, difatis, est nòdidu in totu sa Sardigna pro èssere unu pane licanzu, fatu cun màdrighe e sìmula e cotu in su forru a linna. Sa petza, imbetzes, la bendent in sas carnitzerias. Custas la comporant deretu dae sos allevadores de sa bidda, chi pesant sos bitellos lìberos in su sartu. A pustis sas bèstias sunt bangadas in su ochidòrgiu comunale.
Cussu fatu dae sa bidda de Samugheo, duncas, rapresentat unu passu de importu pro valorizare sa petza de boe e su pane traditzionale. Si podimus preguntare pro ite, in die de oe, podet èssere importante a àere su marcu De.C.O. In Sardigna. Sa resposta est meda sèmplitze: pro ite cun su marcu de “Denominazione Comunale di Origine” sas Comunas podent garantire a sos consumadores produtos fatos cun mètodos chi si podent tzertificare. Ma non est totu: in prus de agiudare sos consumadores su marcu de tutela agiudat peri sos produtores. Gosi Samugheo sustenet s'economia traditzionale de totu sa comunidade sua.
Attività realizzata col contributo della Regione Sardegna - IMPRENTAS 2021-2022. LR 22/2018, art. 22


c: text/html

text:
A dies de oe, a intro de sos telefoneddos bi tenimus una parte de sa vida nostra: “craes” pro intrare a sos social network o a su contu currente, fotografias, vìdeos, documentos importantes… Si esserent intrados in manos de unu pirata, su dannu econòmicu e afetivu diat èssere mannu meda.
Sos espertos sunt narende dae paritzos annos de istare atentos a su cumportamentu chi si tenent, e in manera particulare dant sos cussìgios chi ponimus in fatu:
1) Istare atentos a su chi s’iscàrrigat dae Internet
Sos atacos de sos hacker punnant a nche furare credentziales e informatziones sensìbiles, ma finas fotografias e vìdeos chi podent impreare pro ricatare su mere de su telèfono.
Tocat a istare atentos a sas aplicatziones chi s’iscàrrigant, ca cussas farsas a bortas sunt totunas-totunas a sas originales e, iscarrighende·las in su telèfono, calicunu si podet apropiare de sos datos personales nostros.
2) Istare atentos a in ue si “clicat”
A bortas podent imbàtere messàgios in ue b’at cullegamentos a pàginas (o aplicatziones) chi installant programmas dannàrgios pro su telèfono o chi si nche furant sos datos. Tocat a dare atentu a in ue semus intrende e a ite semus incarchende.
3) Fàghere s’autenticatzione dòpia e istare atentos cando installamus sas aplicatziones
Su sistema de autenticatzione dòpia est prus seguru, siat pro su contu currente siat pro sos social. In prus, tocat a istare atentos a no iscarrigare aplicatziones dae sitos chi non sunt ufitziales e controllados. A bortas, pro fàghere in presse, non damus atentu a su chi semus abilitende e est pròpiu custa s’arma impreada dae sos piratas informàticos pro nos collionare.
4) Istare atentos a comente nos cullegamus a Internet
Wi-Fi e bluetooth sunt pagu seguros, tocat a dare atentu a comente s’impreat su bluetooth e a sas retes Wi-Fi sena password.
Comente nos nd’abbigiamus, si semus istados hackerados? Unu de sos signales est chi sa bateria si finit prus in presse, ca sas aplicatziones “malas” e sos programmas-ispia traballant “in s’umbra”, sena nde dare signale. Cando si tenet custa duda, tocat a provare a identificare s’aplicatzione chi at fatu su dannu e, si b’at istadu fura de identidade, tocat a cambiare totu sas craes de intrada.
(GF.P.)

robotstxt: allowed

filter: keep


text:
Pasada
Coordinadas: 40°37′52.62″N 9°43′11.32″E / 40.631282°N 9.719811°E
Pasada (in italianu Posada: po'zad̪a) est una bidda sarda de 2 961 abitantes de sa provìntzia de Nùgoro, e su cabu-de-logu istòricu de sa Baronia omònima.
Su nùmene[modìfica | modìfica su còdighe de orìgine]
Massimo Pittau ispricat chi cando si faeddat de su nùmene de Pasada non tocat a pensare chi su nùmene siat de orìgine catalana (posada), ca su topònimu est atestadu in tempos prus antigos. Duncas si podet pensare chi potzat derivare deretu dae su verbu latinu pausare “pasare, arreare”.
Su sartu[modìfica | modìfica su còdighe de orìgine]
Pasada est una bidda posta in sa regione istòrica de sa Baronia de susu, posta a 37 metros dae su livellu de su mare, e b'at 3018 residentes chi istant in sa bidda e in sas fratziones de Sas Murtas, Montelongu e Santu Giuanne. Su territòriu comunale est a làcana cun su mare e cun sos territòrios de Budune, Torpè e Thiniscole.
Pasada naschet in una pala de unu cùcuru calcàreu, in ue in sa punta ant fraigadu “su turrione” chi li narant “Casteddu de sa fae”. Sa vista dae su turrione est ispantosa, ca si podet mirare totu sa prana de bassa in ue curret su riu Pasada. In suta de su casteddu s’agatat su tzentru istòricu cun domos galu bene mantesas cun istruturas de su tempus de mesu. In sa parte nord de su territòriu s’agatat sa pineta de “Orvile”, cun sos areniles biancos, mentres a sud s’agatat sa turre antiga de santu Giuanne, fraigada pro amparare su logu e sa gente dae sas bardana de sos moros. De sutalineare chi una parte manna de su porto de Sa Calita est in comunale de Pasada.
S'istòria[modìfica | modìfica su còdighe de orìgine]
In su printzìpiu[modìfica | modìfica su còdighe de orìgine]
Su logu in ue naschet Pasada est una de sas baddes alluvionales prus fèrtiles de sa costa orientale de sa Sardigna. Est forsis pro more de custu chi in sos giassos pasadinos est possìbile a agatare sa presèntzia de s'òmine giai dae sos tempos prus antigos, sighende in sos tempos de sos romanos e de su tempus de mesu pro cròmpere a s’era moderna. Giai dae s’època neolìtica s'òmine istaiat in custos giassos, mancari sas trassas prus nèbidas sunt de s’època nuràgica, ca s’agatant nuraghes (Predu Pascale, Monte Idda, Pitzinnu, Mannu e Abbaia) e tumbas de gigantes (Paule Predu e Pilusinu). In su nuraghe Abbaia, pro more de unu traballu archeològicu, b’ant agatadu tres brunzetos nuràgicos chi como sunt in su Museu Natzionale “G. A. Sanna” de Tàtari. De importu mannu est fintzas su chi ant numenadu “s’Èrcole de Pasada”, àtera istatuedda de brunzu (costoidu in su Museu Archeològicu Natzionale de Casteddu), chi est un'assempru de iscultura etrusca-itàlica (V-IV a. C.), e iscoberta in sos annos '20 paris a àteros repertos de sa matessi època, est un’àtera proa chi in sas costas pasadinas bi fiat a beru sa bidda chi Diodoru mentovaiat: Pherònia.
Difatis Pasada fiat istadu unu tzentru itàlicu-etruscu (capatzes faliscu), ligadu cun probabilidade a su primu tentativu de colonizatzione de sa Sardigna fatu dae sos romanos giai in època pùnica. Diodoro Siculo referit de s'imbiu a s'ìsula de 500 colonos romanos intre su 378 e su 377 a.C. (unu sèculu in antis de sa conchista).[1]
Feronia[modìfica | modìfica su còdighe de orìgine]
Feronia est su nùmene chi s'agatat pro àreas chi pertocant a sas de Pasada in sas primas cartas nàuticas, e fintzas unos cantos documentos indicant s'esistèntzia de unu tzentru abitadu cun custu nùmene. Su logu est però ispàrfidu e petzi carchi teoria mirat a nd'identificare su situ cun s'àrea narada de Santa Caterina.
Feronia, a nàrrere sa beridade, est fintzas su nùmene de una dea etrusca, chi teniat unu cultu chi si tzelebraiat in Capena (tzitade antiga pagu a nord de Roma) e in Terracina, in su Sud pontinu. Fiat una dea de sa fertilidade, de sas abbas, de su cummèrtziu e de medas àteras cumpetèntzias de importu, e s'est proadu a averguare si sos topònimos, chi podet dare chi si siant estèndidos dae tèmpios o dae tzentros dedicados a sa dea, poderent riflètere elementos de ligàmenes intre sa custu e sas cussos logos.
S'elementu comunu printzipale paret chi siat de agatare in sa positzione de coladòrgiu, cun sa presèntzia de unu forum mercantile, a paga distàntzia (in relativu) de s'abba (su riu Tèvere pro Capena); a beru, sos tres sìtios fiant mercados de iscàmbiu navale-terrestre de importu mannu, e fiant totus tapa intermèdia, naramus distribudora, pro sas zonas de s'internu, e sa dea difatis patrotzinaiat a su cummèrtziu, paris a sa fertilidade de sas terras (cosa de importu pro sa Sardigna, produtora de trigu).
In tema de etimologia toponomàstica, s'est fintzas formulada s'ipòtesi latina (coordinada cun cussa pro su topònimu de Onieri) chi narat chi su nùmene diat bènnere imbetzes dae carchi forma de su verbu "batire" (fero, fers) sighida dae "omnia", a indicare su logu in ue "totu si batit" (intendende sa connotatzione de mercadu - riferimentu bàlidu fintzas pro Onieri). Tando pro custa teoria su matessi nùmene etruscu non diat èssere chi una cointzidèntzia. Cheret naradu però chi custa tesi non godit de suportu meda intre sos istudiosos.
Nemmancu sa lòmpida de sos Romanos aiat dèpidu èssere ocasione de s'iscumpartza de su giassu, ca sas cartas nàuticas chi lu mentovant sunt de meda a pustis de s'arribu issoro.
Edade romana[modìfica | modìfica su còdighe de orìgine]
Su perìodu de segus a sa conchista romana de sa Sardigna (238 a.C.) est signadu in custa zona dae sa creatzione (o, cun meda prus probabilidade, s'ampriamentu) de su Portus Liquidonis (o Portus Luguidonis) chi fiat in localidade Paule Mare, in sa cala a curtzu a sa turre aragonesa.
Est interessante notare chi Pasada, tando, fiat unu tzentru bivu de iscàmbiu cun sos mercados de s'internu, faghende de tapa intermèdia cun Terranoa; a Terranoa difatis lompiat su navile de tonnellàgiu mannu bènnidu dae Òstia e dae sos unos àteros portos tirrènicos, e dae Terranoa sighiat cun natantes prus lestros pro su Portus Liquidonis, ue diat èssere istadu isbarcadu pro sighire in terra cara a su chirru de Nùgoro serente sas baddes costa-costa cun su Monte Arbu. Su percursu nàuticu fiat perigulosu meda, pro neghe de sa cunformatzione de sas costas, pedrosas, prenas de iscòllios e proadas dae unu tremendu bentu de Maestrale o de Sirocu; sos Romanos, duncas, previdiant in manera realìstica, e duncas giai contaiant, una pèrdida de una parte de tres de su naviu chi biagiaiat intre custas duas destinatziones, chi sunt a largu una dae s'àtera belle una trentina de mìllios nàuticos.
In sas abbas de su Golfu de Pasada, piscadores de sa metade de su Noighentos ant referidu de medas acatamentos de òperas marmòreas e de brunzu, istàtuas e àteras fainas destinadas, podet dare, a s'arredamentu de abitòrios de rapresentantes de s'Urbe. Custos repertos, manchende de connoschèntzia de su balore potentziale issoro, beniant petzi iscostiados in zonas non navigàbiles o cara a su mare abertu, essende su bisòngiu primàriu issoro su de salvaguardare sas retzes.
Cun sos Romanos cumintzat a si difùndere su nùmene nou de "Pausata" (poi postu a pare in su de como, prus a curtzu a s'ispagnolu), fintzas in sas variantes "Possata", "Pasada" (su de oe in sardu), "Passata" (latinu vulgare). In su nùmene, su destinu de unu logu de pàsida, tapa de biàgiu, istatzione de muda de caddos, nodu de iscàmbiu intre trasportu terrestre e marìtimu. Logu de frontera, duncas, intre terra e mare, ma fintzas intre "terras" e "terras".
Comente narant àteros istudiosos, su nùmene Pausada diat pòdere derivare de su nùmene antigu Pausania (o Fausina) chi de sòlitu benit ligadu a sa Terranoa antiga e no imbetzes a sa Pasada de oe. Su nùmene, annotamala, gasi comente si bolet pro medas àteras localidades postas a sa foga de unu riu diat pòdere significare pròpiu custu: "logu ue su riu (formende istànios in antis de ghetare·si a mare) si posat". In su 1095, cun sa bulla de su 4 de abrile, su paba Urbano II (s'ispiradore de sas Crosadas) nòminat sa prima borta Pasada in documentos ufitziales de s'Edade Giudicale: sa "corte" de Santu Istèvene de Pausade (in manera pobulare mutida "sa Cathedrale") fiat cunfirmada intre sas disponibilidades de sos mòngios benedetinos clunyacensos de s'abbadia de Santu Vitore de Marsìglia, sos "Vitorinos". In su 1088 fiat istadu Gregòriu VII a la dare a issos in cuntzessione pro chi devenneret sede de prioradu e ispidale. Salvatore Italo Deledda, istòricu sardu, s'ispinghet a identificare Pasada cun sa Phausania no atzertada chi a s'ispissu cumpariat in sos documentos de s'època comente a tzentru de sos interessos de sos mòngios benedetinos e de s'afirmadura de su pòdere temporale isoro in s'Ìsula, fintzas "caserma" teològica pro s'òpera de evangelizatzione de sas àreas internas, e probàbile sede de diòtzesi. Pro àteros su nùmene Pasada diat pòdere derivare de Poseidon.
Su perìodu giudicale[modìfica | modìfica su còdighe de orìgine]
S'edade de sos giudicados sardos, chi andat dae su IX sèculu a su XV sèculu, aiat bìdidu Pasada belle in manera costante in una situatzione difìtzile de terra de làcana, in su lìmite meridionale de su giudicadu de Gaddura (de cale fiat una curadoria) e a cussu superiore de su giudicadu de Arborea.
A custu si depent duncas su fàbbricu de su casteddu de sa Fae (XII sèculu), prus tardu definidu "multis proeliis clarum" e sa fortificatzione de s'abitadu cun prus chintas muràrias, de sas cales subravivet sa prus arta ebbia. Conchistadu e torra pèrdidu prus e prus bortas, a pustis de ocupatziones diferentes su casteddu fiat istadu sede de residèntzia de sos giùighes gadduresos e, però, bi istaiat ònnia tantu fintzas Lianora de Arborea. No essende unu presìdiu militare fàtzile de difèndere (cunfronta a sos àteros casteddos de su tempus) e tando "seguru", medas istudiosos adduint chi si poderet tratare de a beru de una casta de residèntzia turìstica ante litteram.
Su male de sa malària, favorida dae su nùmeru mannu de sas superfìtzies a istàniu, aiat causadu un'ispopulada de sa bidda a inghìriu de su 1345 e unu calu de sa produtzione, ma non de sas tassas pretèndidas de sa Corona de Aragona in gherra cun s'Arbarè, tantu chi, prus pro s'opressione fiscale chi pro timorias sanitàrias, sas zonas aiant istadu belle in manera cumprida abbandonadas.
Pagu pustis Pasada fiat istada torra arborensa e gasi fiat abarrada finas a su declinu definitivu de sa potèntzia autòctona.
Est in custu tempus chi Pasada devennet sa capitale econòmica, militare e istratègica de totu sa Baronia, dae tando fintzas a s’època moderna. De sutalineare una particularidade: in su “Liber Fondachi” (registru pisanu de sos benes, 1317/1319) sunt numenados bator bidditzolos chi fiant a curtzu de Pasada, Arischion, Sellai, Loquilla, Stelaya, giassos chi galu oe non s’ischit in ue fiant.
Sa Baronia[modìfica | modìfica su còdighe de orìgine]
Rùida Arbarè in su 1410, s'ùrtimu Giudicadu sardu, Pasada diat èssere istada infeudada deretu dae sa Domo de Aragona a sos Carroz, contes de Mandas e Terranova (1431), fintzas artziada a su rangu de Baronia (lu fiat giai, nessi territorialmente, de belle unu sèculu) e organizada comente a cabu-de-logu de cussu agrupamentu de bidditzolos chi naturalmente bi si diant èssere referidos: Torpè, Thiniscole, Lodè.
Posca èssere istada teatru de su primu secuestru de persone cun punna de estorsione de s'istòria de Sardigna (1477), sa Baronia fiat istada ogetu de furas intensas de sos piratas saratzenos (a s'ispissu tunisinos e algerinos) e de sos lanzichenecos e bàrbaros; in su matessi tempus, unu bandidòngiu internu de grassatzione (de cale faghiant parte fatu-fatu preìderos isbandados) teniat semper sas populatziones in unu clima de minetza..
Sos Barones chi bi s'aiant sutzèdidu no aiant tentu mai meda cura de su fèudu, tantu chi in su 1623, a pustis de una de sas medas furas sambenosas, su Cussìgiu de su Real Patrimonio de Aragona in pràtica aiat secuestradu su fèudu a su titulare legìtimu (Michele Portugues, chi non b'aiat organizadu sistema difensivu perunu, provochende·nde gasi sa debilesa) e l'aiat costrintu a protzedimentos giuditziàrios de riscatu chi poi l'aiant conduidu a sa pèrdida fallimentare de sa propiedade e de su tìtulu.
Su bandidòngiu, si naraiat, aiat cunditzionadu sas fainas produtivas locales, cun su resurtadu de impoverire sas comunidades a su puntu de si registrare una carestia in su 1681 nòdida meda; comente si podet immaginare, su Seschentos fiat tando istadu fintzas su sèculu de sa peste, chi - ponende·si in subra a sa "traditzionale" malària - aiat deghinadu sa populatzione (Torpè fiat istada addiritura ispèrdida) e aiat batidu fintzas àteros bandidos noos in sas filas de sos malos.
Coladu su Setighentos belle petzi in sa funtzione dòpia de pagadora de tassas e de frunidora de tropas pro esèrtzitos esternos, sa Baronia de Pasada diat èssere poi istada s'ùrtimu fèudu a èssere pigadu dae sos Savoja, a curtzu a su 1860, s'ùrtimu impèigu a sa cumpositzione de su Regnu de Itàlia.
Su Noighentos[modìfica | modìfica su còdighe de orìgine]
Su de colare a s'istadu italianu fiat istadu bìvidu in Pasada sena entusiasmos mannos e sena disacatos graves. S'amministratzione noa de istampu piemontesu aiat pigadu pee in logu de sa s'organizatzione feudale anteposta, imponende unu sistema chi dae totu s'ìsula fiat istadu bìvidu comente a esternu e chi fintzas in cue aiat tardadu a èssere atzetadu de su totu.
Comente a aterue, fintzas inoghe fiat istada mescamente sa mudadura de su sistema de sas propiedades de terra (impostu giai dae su 1820 cun su nòdidu "editu de sas serraduras") a creare chesciosos e iscunsertos lentos a ismentigare. Gasi sa netzessidade de unu riòrdinu catastale, no acumpridu pro sos assetos de potestade. Sa sutzessione de sos cambiamentos, sa burocratitzazione de s'istadu, no aiant tentu un'acumprimentu lestru a curtzu a Pasada, e fintzas in suta de su regìmene fascista bi fiat istadu una continuidade de caos amministrativu ebbia.
Sa tzèdida progressiva de territòrios colados a sos comunos noos de Santu Diadoru e de Budune at, in su tempus, privadu Pasada de terrenos chi a pustis si sunt rivelados istratègicos in suta de unu perfilu econòmicu, pro more de su fenòmenu turìsticu, cando chi pro su restu non los poderet gestire e antis non b'ammustraret interessu perunu. Su giai mentovadu iscunsertu catastale at fatu fintzas in manera chi sa comuna de Santu Diadoru, non prus a làcana, possedat enclaves in sas zonas meridionales de sa comuna de Pasada chi non podet impreare.
Tocat a nàrrere però chi sas biddas de Budune e Santu Diadoru, pro cultura e variante linguìstica (de su sardu), sunt a totus sos efetos terras de Gaddura, pagu simigiantes de mentalidade cun sos Baroniesos mancari sa distàntzia minore; sas tzèdidas a sos comunos noos no aiant fatu duncas chi torrare giustìtzia a custas diferèntzias.
Pòbera prus chi in antis in suta de sa segunda gherra mundiale, Pasada fiat istada in parte ispatada in su pustis-gherra in su cuadru de su pranu Marshall, e pustis (ma non pro cussu) fiat torradu a naschere carchi tìmigu protzessu produtivu de laorera, cando chi sas oportunidades ofertas dae su territòriu (fèrtile mescamente gràtzias fintzas a s'orìgine alluvionale sua) siant pagu impreadas.
Nointames sa realizatzione de un'isbarramentu in su Rio Pasada (diga de Maccheronis), Pasada at sufrire semper in manera grave (finas a tempos de oe) de crisi ìdrica, fatore de allentada de sa produtzione agrìcula ma fintzas de su sutzessu turìsticu, chi però fintzas gasi fiat de ispantu. Puru in ausèntzia de servìtzios, e ischende de s'impossibilidade de nde frunire, in tema de turismu fiat istada pensada sa lotizatzione de su territòriu costa de su riu de "Paule 'e mare" (divenidu Santu Juanne, e connotu comente "San Giovanni" in italianu), ogetu de unu rimboschimentu a pineta incumentzadu in sos annos sessanta e de una partitzione urbanìstica (poi non respetada de su totu in tèrmines de ìnditzes) chi diat àere pigadu corpus durante sos annos setanta de su s'abusivismu edilìtziu famadu meda. Su tzentru, finas a pagu tempus a oe sede de un'istabilimentu balneàriu de sa Politzia istòricu, cantu connotu, aiat superadu sa fase edificatòria e aiat supridu in maneras ispontàneas a sa mancàntzia de servìtzios, e est una destinatzione de villegiatura de primore.
A sos ùrtimas deghinas de annos sunt ligadas sas giai medas initziativas de recùperu de su tzentru istòricu ermosu de Pasada, rapresentativu galu oe de su burgu medievale originàriu.
Sos bidditzolos iscumpartos[modìfica | modìfica su còdighe de orìgine]
Paris a sa giai mentovada Feronia, si ischit de sa presèntzia, a curtzu a Pasada, de àteros tzentros abitados iscumpartos. Si trataiat de comunidades chi connoschimus gràtzias a sas registratziones de su "Liber fondachi", una ispètzie de registru de sas intradas fiscales, in ue si deduit chi finas a su Treghentos inoltradu si retziant tributos de sos bidditzolos Arischion, Sollai, Loquilla, Stelaya, e de àteros logos chi però non connoschimus de nùmene.
A subra de su tretu in ue fiant custu giassos bi sunt medas ipòtesis, o mègius indìtzios, mancantes però de iscumbatas bàlidas. Pro esempru, si narat chi Sollai fiat a curtzu a sa fratzione de Sas murtas, ma non sunt mai istados fatos iscavos pro nd'averguare sa noa.
Andat registradu chi, mancari siat reconnotu su balore potentziale de un'aprofundimentu subra de custos argumentos, pro su chi pertocat a sa punna de determinare cun pretzisione prus manna ite e cantas tziviltades si siant sutzèdidas in su territòriu (e cando), s'interessu de sos istudiosos e de sas Autoridades sighit andantas dudosas, a bortas sugerende campagnas de istùdiu noas, àteras custoende operatziones de iscavu prontas pro partire, non podende però esclùdere influèntzias de interessos ligados a sa terra, partende dae sos traballos pro sa realizatzione de su caminu mannu Terranoa-Nùgoro, in cuntrastu cun sas fainas archeològicas.
Monumentos e logos de interessu[modìfica | modìfica su còdighe de orìgine]
Architeturas militares[modìfica | modìfica su còdighe de orìgine]
- Casteddu de sa Fae
Logos de interessu naturalìsticu[modìfica | modìfica su còdighe de orìgine]
In su comunu de Pasada b'est un'ala de su territòriu de su Parcu naturale regionale de Tepilora, Santa Anna e Riu Pasada chi acasàgiat sa badde de su riu omònimu finas a sa foga sua. Sa badde de Pasada, nàschida pro more de sa sedimentatzione alluvionale in sas fogas de su Riu Pasada, cuntenet medas ispuntos de interessu naturalìsticu.
Si giai sa cunformatzione geològica peculiare manteniat una dificultade de annotu de atzessu a sas terras iscobertas, sa positzione de medas istànios e bidiles, dèvida dae sos cantzos diferentes de su riu, at de seguru tentu unu ruolu de importu suo in su presarbamentu de endemismos e raridades botànicas e de fàuna, tenende suta controllu sos protzessos fisiològicos de antropizatzione.
Fintzas su de-infetamentu contras a sa malària de su pustisgherra fata dae sa Fundatzione Rockefeller (chi l'ant dedicadu una de sas pratzas printzipales de sa bidda) in esecutzione de su pranu Marshall, no at lassadu rastas ladinas de su colare suo, bidu chi nemos at agatadu resìduos contaminantes (DDT) a una verìfica esperta pagos annos a oe.
In dies de oe est possìbile a praticare osservatziones naturalìsticas, a bortas sena nemmancu abbandonare sos caminos asfaltados, de seguru interessu e prètziu. Dae sa tostoine de abba durche a su cadderi de Itàlia e su puddu sultanu, unu pugione de colore biaitu intensu chi faghet su nidu dae annos in unos cantos logos de su delta de su riu Pasada. Presente fintzas s'astore de paule, maestosu e fàtzile a reconnòschere gràtzias a una mantza bianca in sa conca. Sas zonas oferint medas iscenàrios de fàuna singulares meda, essende cussos entomològicos, ornitològicos e botànicos no ùnicos.
Fintzas su mare, cando chi oramai est belle chene pische pro neghe de sa pisca a istràscicu, abarrat ammajadore e ìnnidu, siat gràtzias a sas dimensiones de sas marinas chi in ònnia casu non curret arriscos de s'atrupare (su Golfu de Pasada s'estendet, dae s'atza de Orvile a Santa Lughia de Thiniscole, pro belle 20 km), siat pro more de su raportu intre sa longària de sas marinas e su fronte de s'internu chi si podet isfrutare in manera direta (est a nàrrere sas zonas no ùmidas).
Comente a in su restu de sa Sardigna, sunt andende a in antis programmas de fàbbricu, chi unas cantas persones bident che a unu perìgulu pro s'ambiente ca pertocant a àreas belle in su tretu de sos oros de sas zonas ùmidas. Custu atinu, chi non pro àteru non tenet unu fundamentu econòmicu cuncretu, essende chi sa volumetrias disponìbiles sunt giai meda prus mannas de sa dimanda de allògiu fintzas pro sos turistas, at agiumai remplasadu de su totu sos progetos antepostos de realizatzione de unu parcu de riu amparadu (de sos annos noranta).
Sotziedade[modìfica | modìfica su còdighe de orìgine]
Etnias e minorias istràngias[modìfica | modìfica su còdighe de orìgine]
Segundu sos datos ISTAT a su 31 de nadale de su 2010 sa populatzione istràngia fiat de 193 persones. Sas natzionalidades de minoria rapresentadas in base a sa pertzentuale issoro in su totale de sa populatzione residente fiant:
Limbas e dialetos[modìfica | modìfica su còdighe de orìgine]
Sa variante de su sardu faeddada in Pasada est sa logudoresa tzentrale o comuna.
Cultura[modìfica | modìfica su còdighe de orìgine]
In Pasada si podent galu mirare sas bellesas architetònicas chi pertocant su perìodu giuigale e catalanu: de importu mannu sunt difatis sa crèsia de Sant’Antoni de su fogu, sa crèsia de su Rosàriu e una turre antiga, Su palatu de su Conte Taddeu de Monteorgiale, chi unu tempus fiat una domo padronale e in ue oe b’est imbetzes sa biblioteca comunale. Semper de custu tempus tocat de ammentare sa domo de sas damas, “sa porta” chi diat èssere sa ghenna manna pro intrare a sa bidda antiga e “sa corva”, una ghenna de sos muros de s’ala de in intro.
Àteros monumentos de importu de Pasada sunt sa cresiedda de Santa Luchia, sa Crèsia de Santu Sarvadore de Orta in Sas Murtas, sa crèsia de Santu Migalli e sa cresiedda de Santu Juanne ‘e mare.
Àteru monumentu de importu est sa turre de Santu Giuanne: su primu documentu chi l’atestat est de su 1591, e mancares siat istada fraigada tempus meda a in antis si pensat chi siat istada fraigada in perìodu ispagnolu e no aragonesu.
Su monumentu prus bellu e de importu de Pasada, sìmbulu matessi de sa bidda, est su Casteddu de sa Fae (o su turrione), chi si pensat siat istadu fraigadu a su comintzu de su 1200 pro more de s’atzione de sos Giùighes Visconti (pisanos) pro amparare sa gente e sos territòrios pasadinos, ricos de bingias, ortos, pasturas e olivàrios, ma fintzas campos pro tzereales e terrinos cun àrbores de frùtora. Su fràigu de su casteddu al cumportadu unu mudamentu mannu pro Pasada e pro su territòriu suo, chi podet rapresentare s’assempru de sos mudamentos polìticos-istitutzionales e sòtzio-econòmicos de sa Sardigna e de sa Gaddura de su sèculu XIII. Pro su chi pertocat sa cultura est pretzisu ammentare unu de sos prus antigos prèmios de poesia in limba sarda de totu sa Sardigna, su Prèmiu de poesia in limba sarda - Pasada, chi dae prus de trinta annos istràngiat sos poetas contemporàneos prus mannos, dende a sa poesia e a sa limba sarda s’importu chi li tocat. Sa premiatzione est fata in su mese de austu.
Sas festas[modìfica | modìfica su còdighe de orìgine]
De sas festas mannas de Pasada non si podet fàghere a mancu de numenare a Sant'Antoni de su fogu, patronu de sa bidda, chi si festat su 17 de ghennàrgiu, mancari sa festa manna si fatzat su 16 a sero, a pustis de sa missa. Dae sa crèsia de Sant'Antoni essit sa professone pro andare a sa pratza de Goghe Fae, in ue s'allughet unu muntone mannu de frasca de mudegru. Sa professone faghet tres giros in tundu a su fogulone e si beneighet su fogu. Sas fèminas girant in mesu de sa gente cun canisteddas prenas de "cogoneddos" e de "arantzada" beneitos in sa missa. In prus unu comitadu ammàniat paninos e sartitzas e los cumbidant paris cun su binu.
Sas àteras duas festas de importu sunt Nostra Segnora de su Sucussu, chi si festat sa domìniga a pustis de Pasca de abrile cun un'isfilada in bestires traditzionales pasadinos e Santu Migalli in su santuàriu in su sartu de Pasada, s'ùrtima domìniga de cabudanni, cando s'ammàniat una chena pro totu sos pellegrinos.
In sos ùrtimas deghinas de annos si sunt multiplicadas in Pasada sas initziativas culturales, mescamente ligadas a su recùperu de balores de valèntzia regionale.
In sa literadura sarda, Pasada est sede de su prèmiu de Poesia omònimu e famadu. Su sèberu riguardat òperas in limba sarda, rimadas o nono, agrupadas in medas setziones. In prus, est sede de su Prèmiu Literàriu Casteddu de sa Fae, fundadu in su 1979 dae s'artista e intelletuale Màuru Deledda e organizadu dae sa Sotziedade Culturale Casteddu de sa Fae cun su patronadu de su comune, unu prèmiu de importu ca a diferèntzia de sa parte manna de sos àteros prèmiat romanzos iscritos in limba sarda.
In sa mùsica, su "Pasada Jazz Project" est istadu un'esperimentu nòdidu meda de promotzione de custu gènere, chi cunsistiat in su sèberu de giòvanos talentos de jazz de premiare cun sa cobertura de sos gastos de produtzione de sos primos discos issoro. Posca medas editziones, totu cantas de sutzessu, e pro motivos non connotos, sa manifestatzione est istada suprimida a curtzu a su 1995.
Dae unos cantos annos a como àteru apuntamentu fissu est sa manifestatzione Sonos e Ammentos ammaniada dae sa Pro Loco de Pasada, su sero de s'ùrtimu sàbadu de trìulas in su tzentru istòricu de sa bidda. In sos gùturos antigos si podent agatare produtos traditzionales, artesanos, de onni genia e calidade, grupos folclorìsticos, tenores e cuncordos.
S'economia[modìfica | modìfica su còdighe de orìgine]
Dae chi est a curtzu a su mare, s'economia de Pasada est mescamente turìstica: sos albergos, sas domos de afitu, sos agriturismos e sos B&B sunt in totu su territòriu: in su tzentru istòricu, in sa "traversa", in sas fratziones e fintzas in su sartu. B'est fintzas sa possibilidade de pigare in afitu domos tziviles pro un'istajone. Sas localidades de allògiu sunt su tzentru istòricu de Pasada, sas zonas perifèricas e sa borgata de San Giovanni (in su mare).
In sos areniles de Santu Giuanne, Su Tiriarzu, Iscràios, sos Duos Pinos e Orvile b'at atividades cummertziales, nàschidas mescamente in custos ùrtimos annos, ma b'at fintzas àndalas naturalìsticas de fàghere o a pee o in bitzicleta; dae pagu tempus b'est fintzas sa possibilidade de artziare in su riu cun sas canoas.
Paris a sas marinas de San Giovanni, Su Tiriarzu, Iscraios, Suta 'e Riu e Orvile, sunt ogetu de bìsita sos percursos fluviales, su lagu de Maccheronis in su comunu a de Torpè, chi est a làcana, su tzentru istòricu, sos nuraghes e sa tumba de sos gigantes. De ammentare chi sos areniles de Pasada ant retzidu dae Legambiente su reconnoschimentu de importu de "Le Cinque Vele", dae su 2008 a su 2013 e chi in cust'ùrtimu annu Pasada est istada premiada pro s'arenile prus bellu de totu s'Itàlia.
Àtera atividade de importu est su portu de Sa Calita (1000 postos de barcas) gestidu paris cun sa comuna de Thiniscole. Galu como sunt faghende traballos pro l'ismanniare: àteras istruturas e àteros servìtzios pro diportistas.
Custa economia - acumpangiada dae un'economia edile semper prus manna (francu sos ùrtimos 5/10 annos), dae un'economia agrìcula galu in possa, e pro more chi est a metade de camino intre Terranoa e Nùgoro e chi tenet a curtzu so caminu istatale 131 - at fatu a manera chi Pasada esseret crèschida meda. Una crèschida demogràfica a s'imbesse cunfronta a sas àteras biddas de sa provìntzia, chi imbetzes ant minimadu.
Amministratzione[modìfica | modìfica su còdighe de orìgine]
Isport[modìfica | modìfica su còdighe de orìgine]
Giogu de sa botza[modìfica | modìfica su còdighe de orìgine]
S'iscuadra de fùbalu de sa tzitade est sa Polisportiva Dilettantistica Pasada 1966 chi mìlitat in su girone D sardu de 1ª Categoria, e est nàschida in su 1966. Aiat arruoladu su portieras de su PSG e de sa natzionale italiana de fùbalu Salvatore Sirigu, in sos primos annos suos de formatzione de fùbalu.
Galleria de figuras[modìfica | modìfica su còdighe de orìgine]
Riferimentos[modìfica | modìfica su còdighe de orìgine]
- ↑ (IT) Manlio Brigaglia, Attilio Mastino e Gian Giacomo Ortu (a incuru de), La Sardegna romana, in Storia della Sardegna 1. Dalle origini al Settecento (PDF), p. 33. URL consultadu su 10 nadale 2021 (archiviadu dae s'originale su 21 freàrgiu 2014) .
Bibliografia[modìfica | modìfica su còdighe de orìgine]
- Ànzelu Canu, Pasada, in Biddas de sa provìntzia de Nùgoro, Ufìtziu Limba Sarda de sa Provìntzia de Nùgoro, 2014, pp. 90-91.
- (IT) Massimo Pittau, I nomi di paesi, città, regioni, monti, fiumi della Sardegna: significato e origine, Cagliari, Gasperini, 1997, OCLC 231730413.
- (IT) Pro Loco Posada, Posada storia e cultura, vacanze e relax, ambiente e natura.
- (IT) Giacomo Floris, Il castello medioevale della Fava (Posada), in Acta historica et archaeologica mediaevalia, 11 ghennàrgiu 2008, pp. 257–297, OCLC 723224363. URL consultadu su 30 nadale 2021.
- (IT) Giacomo Floris, «Instructions fetes per los administradors del hospital general de Santa Creu». Gli ordinamenti inediti della baronia di Posada nel XVI secolo, in Acta historica et archaeologica mediaevalia, 2010, pp. 359–372, OCLC 798715804. URL consultadu su 30 nadale 2021.
- (IT) Manlio Brigaglia e Salvatore Tola (a incuru de), Posada, in Dizionario storico-geografico dei comuni della Sardegna, vol. 4, Tàtari, Carlo Delfino editore, 2006, ISBN 978-88-7138-430-6, OCLC 888708482.
- (IT) Francesco Floris, Posada, in La Grande Enciclopedia della Sardegna, vol. 7, Tàtari, La Nuova Sardegna, 2007, OCLC 879939459. URL consultadu su 30 nadale 2021 (archiviadu dae s'url originale s'11 làmpadas 2012).


text:
1 A dies III de nadale MCCCCLXVIII.
2 Donu Ittochor de Sori hofficiale venit pro nomine et parte desa villa de Turalba daenanti desu reverendo episcopu recordande e requirende su clamore desu populu desa villa de Turalba pro qui dies faghet qui non an appidu missas ne atteros sacramentos si non cun per missas de ighinos e de viandantes si qui recheret dicto nomine per se depat bener e servire e non per ateru, 3 et tando li fuit cumandadu dae su segnore episcopu qui in ispaciu de dies VI deeret bener dae Sassari a der servire su dictu beneficiu.
[272], 2 dopo hofficiale] ≠ de
[272], 3 ≡ dictu


text:
"1932"
- Livello
- unità archivistica
- Numero definitivo
- 25
- Data
- 05 gennaio 1932 - 31 dicembre 1932
- Soggetto produttore
- Bragaglia Anton Giulio
- Consistenza
- docc.: 169 , cc.: 214
- Descrizione
- 3 note manoscritte; 57 lettere dattiloscritte, 4 buste; 65 lettere manoscritte, 2 buste; 1 ritaglio stampa; 1 nota dattiloscritta; 1 biglietto manoscritto; 2 ordini di servizio dattiloscritto; 1 telegramma dattiloscritto; 2 cartoline postale dattiloscritte; 15 cartoline postali manoscritte; 8 minute dattiloscritte; 3 minute manoscritte; 1 biglietto dattiloscritto; 6 cartoline illustrate manoscritte; 1 bolla di spedizione; 1 biglietto di auguri, 1 busta; 1 bigliettino da visita manoscritto
- Contenuto
- Carteggi completi di anno di riferimento di: Ugo Orlandi, Alessandra Scalero (1 lettera, 1 ordine di servizio), Emilio Bodrero presidente della Confederazione nazionale sindacati fascisti professionisti e artisti (2 lettere), Vincenzo Bonajuto, Jo Mihaly-Steckel (allegati 1 ritaglio stampa e 1 nota), Ernst Heimrath, Michel de Ghelderode (pseudonimo di Adhémar-Adolphe-Louis Martin Michel), Primo Conti, Gaspare Casella, Franco Campitelli Editore Foligno, Gigi Stroppa, Società anonima Suvini-Zerboni (2 lettere), Regia Accademia di Santa Cecilia (3 lettere: due a firma del presidente Enrico San Martino Valperga ed una a firma del segretario generale), Mucci il segretario particolare del Governatore di Roma, Attilio Vallecchi della Vallecchi Editore Firenze (2 lettere), [Lisa Lerannoniter], Luciano de Feo direttore dell'ICE rivista internazionale del cinema educatore, N. Guerra, Enrico Rocca di «Il Lavoro fascista», Antonio Valenti, Osvaldo Bot (2 cartoline), Mary Della Paolera (2 lettere), Manlio Mannozzi della Compagnia drammatica italiana diretta da Tatiana Pavlova (2 lettere), Solari della «Gazzetta del Popolo» (2 lettere), firma mancante su carta intestata Gran Hotel Firenze, Luigi Cristini e Mario Vittorio, Ezio Maria Gray, Silvio D'Amico (1 biglietto, 1 lettera), Mario da S[... ] di «Il Lavoro fascista», Edoardo Maria Colucci (3 lettere), Nicola de Pirro segretario generale della Federazione nazionale fascista delle industrie dello spettacolo, Virginio Gayda direttore di «Il Giornale d'Italia», [Sigismondo] Ferrazzi Cassio, non identificato (2 lettere da Praga), [Luigi] Fontani, Biondi Azzarita, Italo Vitaliano, presidenza della Corporazione dello Spettacolo (2 lettere), Anita Pittoni, Rizzoli & C. anonima per l'arte della stampa, Luciano Baldessari (2 lettere), Mauro Fondi, Fred A. Angermayer, Enrico Kaneclin (6 lettere, 2 cartoline), [Jirina uomo da Praga] (1 lettera, 1 cartolina), Attilio De Angelis, Edmond Konrad (2 lettere), Lucio Ridenti, E. Moffa della Federazione nazionale dei sindacati fascisti dello spettacolo, Virgilio Marchi (2 lettere), Francesco Boncompagni Ludovisi Governatore di Roma, Mario Cortiello (1 lettera, 1 cartolina), Bragaglia podestà di Frosinone, Lily Daneu Giachery (2 lettere, 1 cartolina), Margarete Hamerschlag (2 lettere), Romano Romanelli, «France-Italie Théâtre», Umberto Zimelli, Walter Toscanini (3 cartoline), Mario Cristini, Mario Vittorio, K.H. Hilar, non identificato della Legazione della Repubblica cecoslovacca a Roma, S. Scinti di «Rinnovamento», Fillìa (4 lettere, 2 cartoline), Pippo Rizzo (3 lettere), non identificato (cartolina illustrata da Buenos Aires), Umberto Maganzini (3 cartoline), Maria Pospíilová (3 lettere), Domenico Lombrassa direttore di «L'Ora» settimanale della Federazione provinciale fascista pesarese, Luigi De Angelis (5 lettere), Mario Carsi, Mario Ceri[...], [Marg Strompelli], Ezio Buscio (3 lettere, 1 cartolina), Paolo Fabbri, G di San Lazzaro, Vincenzo Spinelli, Ulrico Hoepli della Casa editrice Ulrico Hoepli (6 lettere), Lo Duca, Mario Mascarin (2 lettere), Baldo Guberti (2 lettere), Dario Lischi direttore della rivista «Costruire», Comitato per l'albo professionale dei giornalisti del Sindacato giornalisti di Roma, Paolo Fratellini, Francesco [Mardroni] corrispondente da Parigi di «La Tribuna», Valerio Mariani, Ivo Pannaggi, Vittorio Petrella da Bologna (3 lettere), Emma Calderini.
Lettera di Luigi Zoncada all'avv. Sacerdoti.
Nota manoscritta di Anton Giulio Bragaglia di [fine marzo 1932].
Ordini di servizio della Confederazione nazionale sindacati fascisti professionisti e artisti.
Minute di Anton Giulio Bragaglia a Enrico Kaneclin, a Lwow, a signorina non identificata, a Ulrico Hoepli (4 minute), a Baldo Guberti., a Sacchi, a Fillìa, a Rizzo.
Copia di lettera di Adornato direttore amministrativo di «L'Impero» a Bodrero presidente della Confederazione nazionale sindacati fascisti professionisti e artisti.
Bolla di spedizione di Cordovani Antonio.
Nota probabilmente del 1932, ma priva di anno, di Anton Giulio Bragaglia e nota di ignoto su Manfredi Nicoletti.
Argomenti trattati: questioni editoriali e pubblicistiche, questioni artistiche e teatrali.
- Unità di conservazione
-
- tipo / valore Faldone 5
- Collocazione deposito fondi storici
- Note
Cfr. fascicolo "Scenografia e scenotecnica 5", presente una lettera di Virgilio Marchi in data 31 dicembre 1932 con allegata la sua nota biografica.
Cfr. fascicolo "Danzatori e danzatrici 11", presente elenco recensioni su Ernst Heimrath dalla stampa, in origine allegato alla lettera di Heimrath del 14 gennaio 1932.
- Persone
-
Angermayer Fred Antoine
Baldessari Luciano
Biondi Azzarita
Bodrero Emilio
Bonajuto Vincenzo
Boncompagni Ludovisi Francesco
Bot Osvaldo
Bragaglia (sindaco di Frosinone)
Buscio Ezio
Calderini Emma
Carsi Mario
Casella Gaspare
Colucci Edoardo Maria
Conti Primo
Cortiello Mario
Cristini Luigi
Cristini Cesare Mario
D'Amico Silvio
Daneu Giachery Lily
De Angelis Attilio
De Angelis Luigi
de Feo Luciano
De Pirro Nicola
Della Paolera Mary
Fabbri Paolo
Ferrazzi Cassio [Sigismondo]
Fillìa
Fondi Mauro
Fontani Luigi
Fratellini Paolo
Gayda Virginio
Ghelderode Michel de
Gray Ezio Maria
Guberti Baldo
Guerra N.
Hamerschlag Margarete
Heimrath Ernst
Hilar K.H.
Hoepli Ulrico
Kaneclin Enrico
Konrad Edmond
Lischi Dario
Lo Duca
Lombrassa Domenico
Lwow Giacomo
Maganzini Umberto
Mannozzi Manlio
Marchi Virgilio
Mardroni Francesco
Mariani Valerio
Mascarin Mario
Mihaly-Steckel Jo
Moffa E.
Nicoletti Manfredi
Orlandi Ugo
Pannaggi Ivo
Petrella Vittorio
Pittoni Anita
Pospisilova Maria
Ridenti Lucio
Rizzo Pippo
Rocca Enrico
Romanelli Romano
Gualtieri di San Lazzaro
Sacchi
Sacerdoti
San Martino e Valperga Enrico di, conte
Scalero Alessandra
Solari Pietro
Spinelli Vincenzo
Strompelli M.
Stroppa Gigi
Toscanini Walter
Valenti Antonio
Vallecchi Attilio
Vitaliano Italo
Vittorio Mario
Zimelli Umberto
Zoncada Luigi
- Enti
-
Accademia di Santa Cecilia
Campitelli Franco, casa editrice
Hoepli, casa editrice
Casella Gaspare, casa editrice
Confederazione nazionale sindacati fascisti professionisti e artisti
Costruire, periodico
Federazione nazionale dei sindacati fascisti dello spettacolo
Federazione nazionale fascista delle industrie dello spettacolo
France-Italie Théâtre, periodico
Gazzetta del Popolo, periodico
Giornale d'Italia (Il), periodico
Lavoro fascista (Il), periodico
Rizzoli, casa editrice
Sindacato giornalisti
Società anonima Suvini-Zerboni
Tribuna (La), periodico
Vallecchi, casa editrice
Impero (L'), periodico
- Luoghi
-
Foligno
Frosinone
Parigi
Praga
Roma
- Immagini


text:
Salve Regina
Articulu in logudoresu
Su Salve Regina est unu cantu in limba latina iscritu in s'Edade Mèdia. Lu aìat cumpostu Adhemar de Monteil.
Iscritu[modìfica | modìfica su còdighe de orìgine]
- Salve, Regina, mater misericordiae : vita, dulcedo et spes nostra, salve.
- Ad te clamamus, exsules filii Evae.
- Ad te suspiramus, gementes et flentes in hac lacrimarum valle.
- Eia ergo, advocata nostra, illos tuos misericordes oculos ad nos converte.
- Et Jesum, benedictum fructum ventris tui, nobis post hoc exsilium ostende.
- O clemens, o pia, o dulcis Virgo Maria !


text:
Is immàgines de s’alluvione terrorosa chi su 28 de santandria at bisestradu Vitzi, provochende tres mortos, ant fatu su giru de s’Itàlia. E tando, pro sa bidda barbaritzina s’est posta in movimentu sa màchina de sa solidariedade, e meda gente at bòlidu fàghere intèndere sa bighinàntzia sua.
In deretura, pagora a pustis de su disacatu, medas tzitadinos sardos ant cuntatadu s’amministratzione comunale de Vitzi pro donare benes de primària netzessidade e dinari. Est partida in prus una regorta de fundos ufitziale, cramada #TUTTIconBITTI, pro pòdere superare is crititzidades dèpidas a s’undamentu chi at corfidu sa bidda de sa provìntzia de Nùgoro.
Pro chie imbetzes pro agiudare sa populatzione de Vitzi tenet intentzione de donare benes e materiales, sa pàgina Facebook de sa Comuna at fatu a ischire chi “pro agiudare is iscuadras de is operadores e de is voluntàrios impinnados in is traballos pro sa posta in seguridade e su sucursu serbint: guantes, incherados, varechina, mascareddas FFP2 e disinfetante pro is manos. E posca ròtulos de tiàgias de paperi, pratos, tassas, furchetas e culleras de plàstica, tiagiolas de paperi, paperi igiènicu, iscovas, palitas e detersivos. Non serbint imbetzes giogos, pannolinos, omogenizados, merendinas o alimentos chi coitant a s’ispèrdere. Non mancant bestires, lentzolos e asciugamanos”.
Fintzas sa diòtzesi de Nùgoro at abertu una sutiscritzione de solidariedade pro sa comunidade de Vitzi, impinnende·si a fàghere, cada chida, unu rendicontu de totu su dinari chi at a arribbare pro s’emergèntzia. Sa diòtzesi at fatu sa donatzione sua: 20 mìgia èuros pro aviare is primos agiudos. “Sa Diòtzesi at a operare in su territòriu cun sa Caritas — si leghet in unu comunicadu — e in prus cun totu is voluntàrios chi ant a signalare sa disponibilidade issoro pro interventos ùtiles pro sa populatzione vitzichesa”.
LIGI PURU: Comente tue podes agiudare a Vitzi
Solidariedade puru dae is pastores sardos. Is allevadores sunt organizende•si pro una “paradura”, s’antigu gestu de solidariedade de su mundu pastorale sardu chi bidet protagonistas totu is allevadores ònnia borta chi unu de issos est in dificultade pro more de eventos etzetzionales, ponende a disponimentu mangime, atretzaduras e pegos.
Bighinàntzia a is vìtimas de s’alluvione puru dae s’iscuadra de su Casteddu: “Unu abbratzu forte a is comunidades dannificadas dae s’undamentu. Fortza Vitzi, fortza Sardigna” est su messàgiu publicadu in is canales sotziales. Un’istriscione cun “Fortza Vitzi, fortza Sardigna” est istadu postu in su setore Distintos de sa Sardigna Arena durante sa partida contra su Spezia. In prus, “pro agiudare sa comunidade de Vitzi at a bènnere ammanniada una regorta fundos ponende a s’asta is màllias de is calciadores”, at su diretore generale de s’iscuadra sarda, Mario Passetti. L.M
Atividade realizada cun su contributu de sa Regione Sardigna – Imprentas 2020-2021. Lr 22/2018, art. 22
Attività realizzata col contributo della Regione Sardegna – IMPRENTAS 2020-2021. LR 22/2018, art. 22


text:
In Sèrie D, su Latte Dolce torrat a bìnci cun is duus gol de Scotto
Is de sa LND ndi serrant is giogus de sa Promotzione, de sa Primu e de sa Segunda Categoria
Seus lòmpius giai a sa mitadi de su mesi de Martzu puru (no si parit berus de cumenti su tempus currit e passat drabessi), candu mancant, duncas, feti una pariga de diis po s'arribbu de su beranu (cincu diis, po essi pretzisus), e no bieus s'ora chi siat domìnigu, pruschetotu poita s'ierru in custas ùrtimas oras est sparendi is ùrtimus cropus, est a nai bentu forti e fridu; isperaus duncas chi is cosas ant a podi essi prus drucis giai a partiri de is diis chi nd'ant a benni.
Po su restu, at a essi un antru domìnigu chentza spàssiu po is giogadoris diletantis de bòcia in Sardìnnia (e cumprendeus beni chi est legiu meda a sighiri a bivi diaici, chentza mancu unu sprèviu dònnia tanti, ma nc'at a essi bisongiu de un antru paghedhu de passièntzia, a su mancu po custa stagioni, est a nai po su duamilla e binti \ duamilla e bintunu) ma giai dhu sciestus: me is ùrtimas oras difatis, e fiat feti cussu chi mancàt, est arribbada sa noba uficiali: is de sa LND artziant is manus, concas a su cielu (cumenti si fait candu unu no sciri prus ita fai), e ndi sciusciant totus is giogus de is campionaus de sa Promotzione, de sa Primu Categoria e de sa Secunda Categoria. Su poita si cumprendit beni: is giogus de is diletantis no podint essi cracullaus cumenti a cussus de importu natzionali (est a nai a trassa de is de sa Sèrie A, de is de sa Sèrie B, de is de sa Sèrie C, is de sa Sèrie D e, cumenti ant decidiu de pagu tempus, is de s'Eccellenza) e duncas depint arrespetai totus is règulas chi ndi funt bessidas aforas me in s'ùrtimu DPCM bogau de is de su Guvernu, chi at a balli de su ses de custu mesi de Martzu, fintzas a su ses de su mesi de Abrili: tra is atras cosas, no s'ant ancora podi fai, e si dispraxit meda meda, is allenamentus in truma manna e pruschetotu s'unu acanta de s'atru. Is de sa Lega Natzionali de is Diletantis no ant potziu fai atru, intzandus, chi nd'arrexonai totus impari in sùrtimu atobiu chi ant fatu po su Cunsillu Diretivu e torrai scedas a is de sa FIGC: «No nc'est su tanti, est a nai sa possibbilidadi po torrai a partiri cun is giogus po is campionaus regionalis, est a nai po totus cussus chi no funt de importu natzionali».
A nai sa beridadi no nc'est e no ndi fadeus nisciunu spantu: fiat una cosa chi estus cumprendiu giai de meda, a nai sa beridadi, de su mesi de Gennàrgiu, candu su Guvernu iat decidiu, (fiat su sexi de su mesi de Gennàrgiu) de tenni studaus totus is allenamentus fintzas a su mesi de Martzu, mancai su ministru Vincenzo Spadafora, me is ùrtimus diis de s'annu beciu, iat scoviau chi fiat trabballendi po torrai a fai partiri totus is giogus (e is fainas me is palestras e me is piscinas puru), e pariat una cosa possibbili, ma coghi no nc'est stètiu nudha de fai.
In Sardinnia duncas, chi fadeus is contus, is de su campionau de Promotzione ant acutu a giogai po unu mesi, partendi de su domìnigu de su bintises – bintiseti de su mesi de Cabudanni, fintzas a arribbai a su domìnigu de su bintises de su mesi de Ladàmini, po calincuna cosa cumenti a cincu giorronadas (cun ses partidas chi ndi funt sartadas po crupa de su tialu de su Covid). Sa pròpriu cosa ballit po is de sa Primu Categoria, chi ant acutu a giogai po cincu giorronadas (ma is partidas chi funt sartadas, me is cuatru gironis cun dexiotu scuadras po dònnia unu, funt stètias giai trintunu). Is cosas prus marigosas pertocant is giogus de is campionaus de sa Secunda Categoria, cun cuatru giorronadas giogadas e corantunu partidas sartadas. No nc'est nudha de fai, dhu torraus a arrapiti, po totus is ducentus e catodixi scuadras chi currint me is campionaus regionalis, e pruschetotu po is cuatru milla giogadoris chi depint abarrai frimus e castiai giogai is atrus e, mescamente, abertai, cun coru prenu de isperas, chi nd'arribbit s'istadi e pruschetotu sa stagioni noba, est a nai cussa de su duamilla e bintunu – duamilla e bintiduus, chi totus s'auguraus chi potzat essi meda mellus de custa. In s'interis, is de su Guvernu e totu is dotoris chi funt sighendi sa chistioni de sa batalla contras a su virus, ant a sighiri cun is vacinatzionis. Fadendi is contus, peròu, e custa est sa cosa chi si donat is daboris prus mannus, si nd'acataus chi me is ùrtimus dexiotu mesis (partendi de sa primu dì de su mesi de Martzu de su duamilla e binti, fintzas a lompi a su mesi de Cabudanni de su duamilla e bintunu), is piciochedhus nostus ant acutu a cabai in campu e a curri avatu a sa bòcia po calincuna cosa cumenti a ses-centus minudus. Ma is daboris e is dannus prus mannus funt po is piciochedhus prus piticus, est a nai po is chi giogant me is campionaus de is "Allievi" (est a nai totus is piciochedhuns nascius in su duamilla e cuatru – duamilla e cincu) e me is campioaus de is "Giovanissimi" (po is chi funt nascius in su duamilla e ses – duamilla e seti), chi no scint ancora ita nd'at a essi de issus, poita funt abetendi ancora scedas de parti de is de sa FIGC: po imoi ant acutu a giogai feti cuatru partidas in s'ùrtimu annu (custu ballit po is campionaus regionalis, poita is chi currint me is campionaus provincialis no funt cabaus in campu mancu po una partida). Me is ùrtimas oras, in s'interis, est arribbada puru sa noba chi pertocat is campionaus natzionalis de is Juniores Under 19, sèmpiri po sa stagioni de su duamilla e binti – duamilla e bintunu: totus isperànt de podi torrai a partiri cun is partidas po su binti de su mesi de Martzu, ma no si nd'at a fai nudha, poita totus is fainas sportivas (partendi de is allenamentus) ant a abarrai proibbias a su mancu fintzas a sa dì apustis de Paschixedha, chi est sa dì apustis de cussa chi tzerriaus Pascamanna, poita no nc'est su tanti, chistionendi mescamente de sa seguresa po torrai a partiri cun is giogus, poita s'arriscu de s'apuntorai abarrat artu meda. In prus no at a fai, cumenti funt pentzendi de fai po is campionaus de s'Eccellenza, a allonghiai sa stagioni prus de su tanti chi iant decidiu, poita is piciochedhus prus piticus ant a depi fai cussus chi tzerriaus "esamis de maduresa" a scola.
Apustis de essi nau totu custu apitzus de is campionaus regionalis, andaus a castiai, po is nobas scritas in sardu campidanesu po Diario Sportivo, is ùrtimas chi nd'arribbant de Christian Solinas, chi nd'at pesau, pròpriu me is ùrtimas oras, is règulas chi eus a depi sighiri in Sardinnia, cun sa genti chi bolit sciri cumenti ant andai is cosas mescamente po is diis de sa festa de Pascamanna. Sa cosa de importu prus mannu est chi no cambiat nudha, seus chistionendi mescamente de su cabori: de biancu festus pintaus, e de biancu abarraus pintaus, ma no nci funt cosas medas de aciungi apitzus de cussu chi sciestus giai, est a nai chi no nc'ant a essi atividadis chi fiant serradas e ant a podi torrai a oberri, cumenti is palestras, is piscinas e is scolas de badhu; nudha de fai puru, a su mancu po imoi, po torrai a oberri is museus in su fin'e cida, diaici cumenti is butegas aintru de cussus chi tzerriaus, in italianu, "centri commerciali".
Torraus, duncas, a is fainas acapiadas a su giogu de sa bòcia, chi funt cussas de importu prus mannu po su giassu nostu: mèrcuis passau, est a nai su dexi de su mesi de Martzu, is de su Cunsillu Diretivu de sa Lega Natzionali de is Diletantis si funt atobiaus, in Roma, po arrexonai ancora apitzus de is giogus e duncas is campionaus de s'Eccellenza de is mascus e de is feminas puru. Tra is atras cosas, is de su Cunsillu funt arribbaus a decidi de ndi sciusciai, est a nai de ndi bogai, po su segundu annu de sighiu, is retrocessionis me is categorias prus bascias; is sociedadis chi ant a scerai de no torrai a cabai in campu, in s'interis, ant a perdi dònnia diritu de ndi artziai me is categorias prus artas, po duus annus, gràtzias a cussus chi tzerriant, in italianu, "ripescaggi". In prus, beneus a sciri ca is allenamentus in truma manna ant a podi torrai a partiri feti candu is de su CONI ant acabbai de cuncodrai e de ndi pesai totus is paperis apitzus de su campionau de s'Eccellenza, chi est giai po arribbai a essi cracullau de importu natzionali. «Su chi nc'est de fai imoi — scoviat su presidenti de sa Lega Natzionali de is Diletantis, Cosimo Sibilia — est donai a is de sa FIGC is proponimentus chi nd'arribbant de dònnia Cumitau Regionali, cun sa bidea de acoitai a torrai a partiri, a lestru, cun is campionaus regionalis de importu prus mannu, isperendi chi is sociedadis chi ant scerau e decidiu de torrai a cabai in campu, potzant tenni is scedas chi funt ancora abetendi, aintru de pagu tempus, aici de podi arrannesci a serrai custa stagioni sportiva trumentosa meda e totu ghetada a pari».
In s'interis, su presidenti de sa FIGC, Gabriele Gravina, me is ùrtimas diis at scritu una lìtera po is de sa Lega Natzionali de is Diletantis, po circai de tenni, allestru, est a nai in pagu tempus, is bideas apitzus de is calendarius, est a nai is datas de is partidas, chi ant a acabbai aintru de sa lista de is fainas de importu natzionali. Is comitaus regionalis ant a tenni tempus fintzas a is tres de su megama de crasi, est a nai su dexiaseti de su mesi de Martzu. Nc'est ancora de cumprendi, in s'interis (e no si parit chistioni de pagu contu, a nai sa beridadi, antzis!) cantu scuadrant ant a serbiri po ndi pesai is campionaus nous, dhu sus tzerriaus diaici: a cantu parit no si sciri ancora su numeru pretzisu, ma nc'est chi chistionat de dexi scuadras cumenti a mìnimu. Chi is cosas fessint diaderus diaici, sa Sardinnia, chi po imoi ndi tenit feti otu chi funt de acordiu a cabai in campu, no iat a podi partiri torra, ma calincunu narat puru chi nc'ant a podi essi agiudus in custu sensu puru: est a nai chi s'ant a podi acapai, s'unu cun s'atru, is campionaus de is regionis chi funt s'una apicigada a s'atra, una cosa chi iat a podi balli giai po totus is regionis ma no po nosu de sa Sardinnia, dhu scieus beni, poita s'agataus in mesu a su mari. In mesu a totu custu budrellu, nosu isperaus sèmpiri chi is cosas si potzant aparixai allestru, nc'at a essi de fai su contu cun is scuadras chi nd'ant artziai de s'Eccellenza a sa Sèrie D: est facili cumprendi, a custu puntu de sa stòria, chi su numeru at a essi prus basciu meda de su chi fiat potziu essi cun is giogus a su naturali, dhi naraus diaici, est a nai cun is campionaus e is calendarius cun totus is scuadras in campu; custu bolit nai chi puru is retrocessionis de sa Sèrie D iant a podi essi prus pagu, e totu custu po circai de aderetzai is cosas.
Nd'arribant, invècias, nobas bonas po totus cussus chi funt abetendi ancora is agiudus in dinai promitius de is de su Guvernu po custus primus tres mesis de su duamilla e binti ma chi trigant a partiri (e a nd'arribai me is buciacas de sa genti) poita, cumenti scieus beni, in s'interis funt cambiadas is cosas in su Guvernu, cun Giuseppe Conte chi nd'est arrutu e at depiu lassai su postu a Mario Draghi. Su presidenti nou at scoviau chi su dinai promitiu no si tocat, est a nai chi at a arribai a cussus chi d'ant domandau, ma nc'at a essi puru dinai in prus po totus is personas e is famillias chi funt annadendi (est a nai, mellus, chi funt allupendusì) in àcuas mabas e, a cantu parit, funt sèmpiri de prus. In custus agiudus, nc'at a essi su dinai, puru, tra is atrus, po is assotzius sporivus e is scuadras de bòcia.
In s'interis, nd'est bessida aforas un atra noba de importu mannu: cenàbara passau, est a nai su doxi de su mesi de su Martzu, is de su Guvernu ant scerau Valentina Vezzali po s'incàrrigu de "Sottosegretariu a sa presidenza de su Cunsillu, cun delega po su sport": «Pentzaus e seus segurus chi una campiònessa diaici manna e forti, chi tenit un acapiu mannu e una passioni forti meda po su mundu de su sport, at a essi sa mellus persona po trabballai apitzus de custas fainas» — contant is de su "Movimento 5 Stelle". «Is isperas funt cussas de podi trabballai beni cun sa sottosegretaria noba, circhendi de donai, allestru po cantu est possibbili, is scedas chi is de su mundu de su sport funt abetedi de mesis. Una chistioni chi pertocat is meris de is ristorantis, totus cussus chi trabballant me is palestras e me is piscinas, arribbendi fintzas a is chi agiudant e trabballant cun is assotzius sportivus, chentza si scaresci chi nci funt ancora atividadis chi funt abetendi, e no bint giai s'ora, de torrai a incumentzai a trabballai». Cosimo Sibilia, su presidenti de sa Lega Natzionali de is Diletantis, at contau: «S'isperu cosa mia est chi cun s'incàrrigu donau a Valentina Vezzali, nd'aprofitu tra is atras cosas po dhi fai is augurius po su trabballu chi at a depi fai, is de su Guvernu ant a podi cracullai, beni cumenti si spetat, su mundu de su sport de basciu, cun d'unu ogu bonu po su mundu de sa bòcia de is diletantis». Puru Gabriele Gravina, su presidenti de sa FIGC, at tentu fuedhus drucis e bonus po Valentina Vezzali: «S'incàrrigu donau a Valentina Vezzali est una noba bona po totus. Est una femina chi at fatu e tenit esperièntzia manna in su mundu de su sport, seus segurus chi at arrannesci a essi abbili cun custa chistionis diaici cumenti fiat forti e abbili cun su sport cosa sua, pruschetotu in custus tempus lègius chi si tocat a bivi».
Po is nobas de custa cida seus giai lòmpius a sa fini, ma nc'est ancora su tempus po castiai cumenti funt andendi is cosas a is scuadras sardas chi currint in su campionau de sa Sèrie D, chi domìnigu passau, est a nai su catodixi de su mesi de Martzu, est abarrau frimu, ma nci funt stètias comentecasiat una pariga de partidas, chi fiant sartadas po crupa de su Covid.
In campu, duncas, funt cabadas puru is de su Murera, in domu de su Vis Artena, chi funt a su de tres postu in sa lista, e is tattaresus de su Latte Dolce, chi funt depius andai a giogai in domu de is de su Giugliano.
Po su chi pertocat is piciocus sighius de mister Francesco Loi, is cosas no funt andadas beni cumenti isperànt, poita nd'ant bodhitu tres bussinadas de is meris de domu, chi agatant su primu gol a su de coranta-tres minudu, est a nai duus minudus ainnantis de s'acabbu de su primu tempus, cun d'unu auto-gol de Loi, chi pigat de conca sa bòcia. Su piciochedhu nasciu in su duamilla e duus est stètiu isfortunau. In su segundu tempus, invècias, arribat su gol de Cericola, apustis de una cursa, cun sa bòcia me is peis, de prus de cincuanta metrus. A su de sexi minudu, sèmpiri in su segundu tempus, is de domu aciapant su de tres gol, cun Vandelli chi arrannescit a cassai su tiru de is undixi metrus scutu de Sabatini, ma apustis est torra Sabatini chi donat una carvada de pei a sa bòcia, cun Vandelli chi no nci podit fai prus nudha. A su de binti-tres minutu, is strangius de su Murera aciapant su gol cun d-unu bellu tiru de prus de binti metrus scutu de Kujabi.
Totu un atru sabori, invècias, po su domìnigu de is de su Latte Dolce, chi ndi torrant in Tattari cun is tres puntus in buciaca, apustis de sa bìncida contras a is de su Giugliano, po duus a zeru: apustis de feti duus minudus de giogu, intzandus, Scotto scudit sa bòcia a is pabas de Piazza cun d'unu tiru de atesu meda; ses minudus prus a tradu, seus a su de otu minudu de su primu tempus, torra Scotto intzertat su tiru bonu, sèmpiri de firmu, cun Piazza chi no podit fai pròpriu nudha.
Attività realizzata col contributo della Regione Sardegna. IMPRENTAS 2020-2021. LR 22/2018 art. 22


text:
TÀTARI. At a èssere una pibiaghena sarda chi nadat intre sas undas arcu de chelu, traballu de su gràficu Antonio Fois, s’immàgine chi at a acumpangiare sa de duas editzione de su Sardegna Pride programmada in s’Alighera dae su 21 a su 28 de làmpadas chi ant a bènnere. Suta su sìmbulu b’est sa didascalia “New York 1969 / Alghero 2014“.
Ocannu, difatis, sunt 45 annos esatos dae sa rebellia de Stonewall in su 28 de làmpadas 1969 cando, pro sa prima borta, gay, lesbianas e trans si sunt rebellad*s a sas ofensas suprias de sa politzia e ant reagidu a sa retada ennèsima in su tzilleri gay de Greenwich Village in New York, su Stonewall Inn.
Cussa acuntèssia a sinnadu sa nàschida de su Movimentu de liberatzione omosessuale in Amèrica e in Europa, e lu afestant cada annu comente dia de s’ondra LGBTQ (Lesbianu, Gay, Bisessuale, Transgènere, Queer).
S’immàgine de Antonio Fois, de s’agentzia Mouseady, at prevalèssidu subra àteras duas lòmpidas in finale a su cuncursu pro su sìmbulu, cussa de su fotògrafu Marco Mura e de s’artista Elena Muresu.
Custa publicatzione est disponìbile fintzas in: Italian


text:
(IlMinuto) – Casteddu, 8 de su mes''e paschixèdda - No si truncat sa cadena de solidariedadi ingíriu a is pastoris sardus. Cras - po su processu a is tres allevadoris de Mps arrestaus su 19 de su mes''e ledàminis a pustis de is càrrigas de sa Politzia in bia Roma - s'at a tenniunu sit in de solidariedadi a fac''e su Tribbunali de Casteddu, in pratza Repubblica. Sa manifestada - segundu cantu si ligit in sa pàgini Facebook
gestia de Mps - at a cumetzai a is 9.00 e at a sighiri fintzas a is 12.00. A pagus diris de sa "nàscida" de s'eventu funt 64 is personis chi ant assegurau sa participatzioni a sa cosa.


text:
1 de su mes’e maju de su 2011. Is festas de is traballadoris in s’Ísula de su disimpreu
(Chistionis e Opinionis) - Casteddu, 30 de su mes''e arbili - Su 44,7 po centu de disimpreu tra is giòvanus e scèti s'annu passau, 17 mortus in su logu de su traballu, sa crisi de sa massaria, de sa pastoria e de s'industria. Est custu su cuadru chi bit sa Sardigna de su 2011 celebrai sa Festa internatzionali de is Traballadoris, a 125 annus giustus giustus de su 1 de su mes'e maju de su 1886, diri chi bidiat sa politzia de Chicago sparai asuba de is operàjus in isciòpiru generali po oteniri sa diri de travallu de ot'oras. Puru ocannu sa crisi económica de sa Sardigna e is temas internatzionalis funt in su coru de is diversus apuntamentus in programma in s'Ísula. Sa cuinta editzioni de sa manifestada aprontada de Sa mesa 'e su primu maju - in programma in Cossoine - at a tratai temas de atualidadi comenti cussu de "Su mundu arabu tra rebbellia e colonialismu nou" e cussu de "s'impossìbili capitalismu birdi". S'apuntamentu de Sa mesa s'at a serrai cun s'ispetàculu poéticu-teatrali "Barones sa Tirannia" e su concertu de sa Banda Bassotti in s'Anfiteatru comunali. In provìntzia de Tàtari ddoi at essi puru sa Festa de sos Tribagliadores sardos, aprontada de Su sindacadu de Sa Natzione sarda in Pòrtu Turre. In su parcu de Santu Baìngiu est is programma, a is 10.00 de su mangianu, unu dibbàtidu chi tenit comenti tema "Torrai a concuistai sa soverania natzionali po su traballu, s'amparu de s'ambienti e sa democratzia", cun sa participazioni de calencunu tra is magioris rapresentantis de is movimentus indipendentistas e de is organizatzionis chi funt contr'a sa militarizatzioni e de cussas ambientalistas. In sa provìntzia de Aristanis est de signalai "Luxis e pubas", su primu de su mes'e maju aprontau in Terraba de s'assótziu Rizoma e de sa Consulta giovanili de sa bidda. Una festa chi s'at a oberri custumerì a is 17.00 in su Teatru cívicu cun sa proietzioni de su film "Cattedrali di sabbia" de Paolu Carboni – bincidori de sa rassegna "Il cinema racconta il lavoro" - e at a sighiri cras cun su concertu in pratza Libertadi. Puru in su Meridioni de s'Ísula, in Sestu, sa Festa de is Traballadoris est marcada de sa música, cun is ispetàculus - in pratza primu maju - de is Offlaga Disco Pax e de Giorgio Canali & Rossofuoco.
E bosàterus ita ndi pensais?
Scàrriga custa nova
Progetu realizadu cun sa partetzipatzione de sa Regione Autònoma de Sardigna – L.R 26/97 subra sa limba e sa cultura sarda


text:
Atzara
Coordinadas: 39°59′29.34″N 9°04′35.55″E / 39.991482°N 9.076542°E
Pro is àteras pàginas chi esigint custu template, bae a sa categoria ligada.
Atzara est una bidda de sa Provìntzia de Nùgoro in su Mandrolisai, s'agatat a 540 metros subra su mare e tenet 1.310 bividores.
Su sartuModìfica
Atzara est inghiriada dae padentes, montes e pranos. De custos, modas sunt a bìngia.
Sa bidda est a un'artària de 593 metros a otzidente de su Gennargentu, dominada dae su monte Sa Costa, artu 800 metros e prus. B’at 1300 ànimas. Is pegos chi s'agatant de prus sunt mugrones, sirbones, margianes, ghennas de muru, cunillos, lèperes e irghissones; non mancant àbbilas e astores.
Sa bidda est a làcana cun Sòrgono, Samugheo. Ortueri, Meana e Brebì. Pro nche arribare dae Casteddu, si pigat sa 131 fintzas a su rugradòrgiu de Seddori, si sighit pro sa SS 128 cara a Làconi, e si sighit cara a Atzara. Dae Tàtari, si pigat sa 131 cara a Abbasanta, si rugrat sa SP 388 fintzas a Atzara. Dae Aristanis si pigat sa SP 388 colende dae Simaghis e Fordongianus, sighende cara a Samugheo fintzas a Atzara. Dae Nùgoro, si pigat sa SS 389 cara a Mamujada, si rugrat in sa SS 128, cara a Lodine, si bortat cara a Ovodda, si sighit a Sòrgono e s’arribat a Atzara.
S'istòriaModìfica
Est una bidda pesada pagu prus o mancu in s’annu 1000, dae unu cuncordu intre is ànimas de tres bidditzolos: Leonissa. Baddareddu e Pauli Cungiau. Segundu sa traditzione órale sa madrighe de sa bidda est sa localidade Bìngia de Josso a canta a una fontana.
Atzara fiat parte de sa Curadoria de su Mandrolisai, in su regnu giuigale de Arborea. In su 1420, devennet una bidda de su Regnu Catalanu-aragonesu de Sardigna e benit donadu in fèudu a Giovanni Dena. A sa disparida de s’erèntzia Dena, sa bidda tocat Leonardo Cubello e intrat a fàghere parte de su marchesadu de Aristanis.
In su 1470 colat a Lenardu de Alagon a su cale benit cunfiscadu in su 1477. In su 1480 Atzara intrat in su Patrimòniu Règiu; in su 1716 est cuntzèdida a s’artziduca Giovanni Valentino, conte de San Martino. A is primos de s'Otighentos est comporada dae Giuseppa Valentino e Antonio Spano, fintzas a su riscatu suo in su 1839.
Oe faghet parte de sa Provìntzia de Nùgoro e de sa Comunidade Montana Gennargentu-Mandrolisai. Is bighinados prus antigos sunt: Su Frusci, Sa Cora Manna, Su Cùcuru de Santu Giorgi, Montiga de susu, Lodine, Zuri e Montiga de giosso.
Sa culturaModìfica
Bona e fine est sa traditzione tèssile in Atzara, tantu chi is tapetes e is aratzos de sa bidda sunt intre is prus famados de Sardigna, gasi che a sa bestimenta traditzionale. S'atividade culturale de Atzara est manna meda ca si traballat dae semper, no a livellu de sòtzios ebbia ma peri a livellu istitutzionale. S'amministratzione, is iscolas e sa biblioteca, paris cun su museu faghent a manera de dare sa balia culturale sua a sa bidda.
Atzara est famada puru pro is lughes e is colores suos: de importu mannu sa tiagiola de sa bestimenta traditzionale, pintada dae pintores mannos in su Noighentos: is "costumbristas" ispagnolos Eduard Chicharro e Antonio Ortiz Echagüe, is sardos Antoni Ballero, Filippo Figari, Giuseppe Biasi, Mario Delitala, Carmelo Floris e Stanis Dessy. Is òperas de custos artistas s'agatant oe in su Museu de Arte Moderna e Contemporanea "Antonio Ortiz Echagüe", in intro de sa bidda.
S'economiaModìfica
S'economia locale est caraterizada dae una cultura manna de ortalìtzia e dae pastoriu de berbeghes e cabras. Manna meda est s'atividade de bogare ortigru. De importu mannu est sa produtzione de is maistros, mesches de is maistros de linna . Galanas sunt sas mantas a pibiones. De importu mannu est su laboratòriu de artesania de unu giòvanu chi tinghet costùmenes e àteros pìngios a s'antiga, cun colores naturales, bendende àteras cosas fatas de lana sarda.
Atzara est nòdida pro sa produtzione de binu, atividade chi is atzaresos contivigiant dae sèculos. In sa bidda si produit prus de su mesu de su binu destinadu a sa Cantina Sotziale de Sòrgono. Fintzas a sa metade de su Noighentos, Atzara at rapresentadu, paris cun is àteras biddas de su Mandrolisai, unu de is tzentros enòlogicos prus de importu de totu sa Sardigna, dende balia a s'istòria de is carradores, chi dae Atzara, Sòrgono, Ortueri e Meana moiant cara a Nùgoro, Ilartzi, Macumere e Casteddu a bèndere is binos de is bingiateris. Est manna meda difatis, sa presèntzia de binos de calidade, cun produtziones DOC.
Festas printzipalesModìfica
- Sagra de su binu e Festa de Santu Sidore. sa de duas domìnigas de maju.
- Festa de Santa Maria de Josso. 22 de austu
- Festa de Sant’Antiogu Màrtire, 13 de onniasantu. Sant’Antiogu est su patronu de Atzara, unu tempus fiat sa festa prus manna, chi istrangiaiat pellegrinos medas chi abarraiant tantas dies, ddis daiant “Sa Pane de Saba”, a papare e a dormire. Si faghiant duas castas de pane: su fioridu, cun nughe, nutzola e mèndula, e s’àteru cun pabassa, e lu daiant a is pòveros chi colaiant. Su comitadu chi ammaniaiat sa festa colaiat in is demos pro dare sas parmas intritzidas cunforma a s'oferta retzida.
BibliografiaModìfica
- Joyce Mattu, Atzara, in Biddas de sa provìntzia de Nùgoro, Ufìtziu Limba Sarda de sa Provìntzia de Nùgoro, 2014, pp. 10-11.
Ligàmenes esternosModìfica
- (IT) Situ istitutzionale, in comune.atzara.nu.it.


text:
Labai sa tradusidura in cadelanu de sa Carta de S’Acadèmia.
Depeus torrai gràtzias a Eugeni Pont Torres, studiosu cadelanu e amigu de s’Acadèmia.
Labai sa tradusidura in cadelanu de sa Carta de S’Acadèmia.
Sàbudu 27 in Sàrdara: SU SARDU E IS LÌNGUAS DE MINORIA: UNA PROPOSTA PO ADERETZAI SA CARTA EUROPEA
Sàbudu 27 de su mesi de Ladàmini a is 10:00 in Sàrdara (bia Aristanis 59): SU SARDU E IS LÌNGUAS DE MINORIA: UNA PROPOSTA PO ADERETZAI SA CARTA EUROPEA “S’Italia dei Valori ndi boddit sa pedidura fata de is Rossomori e de sa Confederazione Sindacale Sarda po presentai in Parlamentu una proposta po aderetzai sa Carta Europea de is lìnguas […]
Fueddadas de sa presentada de “Arrègulas”
S’Acadèmia in Ollollai
Su presidenti Oresti Pili e su visu-presidenti Tonino Bussu ant a essi in Ollollai custu sàbudu po su cuncursu de su binu sardu, aundi ant a chistionai de is òperas de s’editori ‘Delfino’. Ddoi ant a essi finas duus bingiateris chi ant a contai de su traballu insoru in sardu e poesias in lìngua sarda. Programa
Cincu po milli/Chimbe pro milli
Amiga stimada, amigu stimau, ocannu puru fait, ponendi su còdixi camerali 92165530921 e sa firma tua, a donai su 5 x 1000 a s’Acadèmia de su Sardu onlus. S’Acadèmia de su Sardu onlus est faendi faina de su 2009 in totu su chi pertocat su stùdiu, sa circa, sa defensa, su spainamentu e s’apretziamentu de sa Lìngua sarda, imperendi po su […]
Su lìburu de Stèvini Cherchi in Cuartu
Is Arrègulas in Nùgoro
“Ite nobas” su programa de Toninu Bussu in “Radio Nùgoro Centrale” at chistionau de s’avotu de sa Provìntzia de Casteddu apitzus de is “Arrègulas”. Gràtzias a Toninu e a su programa de issu po s’importu chi at donau a custu acontèssiu. Ligei-sì sa nova innoi in bàsciu. Die de importu mannu oje in Casteddu pro sa limba campidanesa Ischimus chi […]


text:
Concepito come corso propedeutico per gli studenti di Linguistica italiana (e in particolare di Storia della lingua), il presente volume introduce nella vasta rete di nozioni elementari e termini specialistici necessari per poter frequentare con successo i seminari d´italianistica.
Con facsimili, edizione e commento d´un testo quattrocentesco ad uso di seminari ed esercitazioni
Eduardo Blasco Ferrer (1956-)
Eduardo Blasco Ferrer (Barcellona, 1956), dopo aver insegnato Linguistica romanza a Bonn e a München (1987-1992) e Storia della lingua italiana a Cagliari (1993-1999), è attualmente professore ordinario di Linguistica sarda nella Facoltà di Scienze della Formazione dell´Ateneo cagliaritano. Direttore responsabile della collana internazionale Samanunga (Cagliari: Condaghes), membro dell´Advisory Board della rivista Romance Philology di Berkeley e del Comitato scientifico della serie Officina Linguistica del Centro Wagner di Núoro, nonché di diversi sodalizi linguistici nazionali e internazionali, ha scritto piú monografie e articoli sul sardo, fra cui: Storia linguistica della Sardegna (Tübingen: Niemeyer 1984), La lingua sarda contemporanea (Cagliari: Della Torre 1986), Le parlate dell´Alta Ogliastra (Cagliari: Della Torre 1988), Ello! Ellus! Grammatica della lingua sarda (Núoro: Poliedro 1994), Pro Domo. Grammatica essenziale della lingua sarda (Cagliari: Condaghes 1998, 2 voll.+ CD), Italiano, sardo e lingue moderne a scuola (Milano: Franco Angeli 2002).
Bibliografia


text:
B’at chie faghet sa càvia pro isperimentatzione de curas noas e chie, che a s’azienda Agrindustria de Cuneo donat disponibilidade pro esperimentos de produtzione de farinas prus baliàbile.
Sutzedet in Cuneo in ue s’impresa Agrindustria, ispetzializada in su tratamentu de laore, legùmenes, e fibras pro s’indùstria alimentare, at adduidu a su progetu Bee, building energy ecosystems, promòvidu dae su tzentru de chirca Csp de Torinu.
Est unu programma pro perfetzionare s’impreu de s’energia rinnovàbile in su protzessu produtivu gràtzias a sensores inteligentes chi podent “intendere” cantu consumant sos machinàrios inditende cando e pro cale tipologia de traballadura si devet ativare.
«Custu sistema permitit de risparmiare in sa bulleta ca règula sos consumos cara a s’energia rinnovàbile prodùida dae eòlicu, solare e geotèrmicu a disponimentu, a manera de impreare cussa comporada dae sa retza traditzionale cando serbit ebbia, cun grandu rispàrmiu, in àmbitu industriale e finas domèsticu», acrarit Andrea Molino chircadore de su Csp e moderadore de sos progetos de sensoristica in agricultura.
S’interfache chi trasformat s’energia in èuro
A sos machinàrios chi Agrindustria usat pro produere sas farinas suas ant aplicadu sensores pro mesurare sos consumos e custos inditant canta energia est netzessària, a esèmpru, pro sa molidura o finas pro àtera tipologia de traballadura prus fine.
Su sistema, isvilupadu dae Csp, Politecnicu de Torinu, Energrid e Teseo Clemessy, at compidadu pro un’annu su cumportamentu de s’azienda. Sos datos regollidos ant a serbire a realizare su programma chi pro mèdiu de un’interfache impitadora at a traduire sos kWh in Euro pro sos diferentes livellos de faturatzione e at a inditare a chie gestit sos machinàrios cando los allutare: si a esempru Agrindustria deperet impreare unu protzessu a artu consumu, su sistema, pro risparmiare, diat pòdere sugerire de lu fàghere in una die de sole o bentosa meda.
S’opinione de s’azienda
«S’azienda giai oe est dotada de sistemas a fonte rinnovàbile, che a sos pannellos solares, ma custa tipologia de compidada est istada comente si siat ùtile meda» acrarit Silvia Barbero, chi at coordinadu su progetu de chirca e isvilupu a contu de Agrindustria. «Castiende a domo nostra, no est possìbile istudare de su totu unos cantos machinàrios, chi traballant a regìmene artu , ma feti su fatu de pòdere mesurare su consumu de cada protzessu est istada una rivelatzione».
Agrindustria, a esempru, at cumpresu chi sos consumos energèticos creschent meda a beru cando su machinàriu est a tretu de si guastare o tenet bisòngiu de mantenidura.
«A sa pròpria manera immoe ischimus cando podimus ativare unu machinàriu chi impreamus pagu bortas ma chi est a seguru energivoru», concruit Silvia chi ispiegat comente at pedidu a s’azienda àteru finantziamentu, pro 1 millione de èuro, chi diat pòdere ismanniare sa compidada de sos consumos impreende fontes rinnovàbiles e reduende a su mègius possìbile su prètziu de sa bulleta.


text:
Su Coordinamentu pro su Sardu Ufitziale – Csu s’est acheradu in custu mundu, sa prima bia, in su mese de lampadas de su 2014. Cun sa punna de pònnere a cumone cun totus, istitutziones e àteros, documentos, materiales, cussìgios e camineras pro afortiare sa limba sarda in cale si siat leada sotziale. Pro dare ànimu a una vera e cumprida polìtica linguìstica.
Podiat èssere una metèora, cosa chi sutzedet, imbetze nono. Su Csu at buscadu bida in su fiotu de addòbios contivigiados e, die cun die, (isceti in s’istiu 2014 posca de Santa Giusta b’amus àpidu a Neoneli a sa fine de su mese de austu e a Sèdilo a sa fine de cabudanni, pro sa prima editzione de sa Festa de sa Limba Ufitziale, chena codiare sos paritzos addòbios dassados in caminu in 3 annos cun in mesu sa Bonàrcadu 2016), at tentu unu pùblicu semper prus mannu e ammaduradu e fatu a connòschere una tzerta idea, in sa forma e in su sutzu, in contu a sa chistione de sa polìtica linguìstica in sardu e in sas àteras limbas minores de Sardigna.
No addòbios traditzionales ebbia però. Unu traballu mannu est istadu fatu in su web: tradutziones, blog, animatzione digitale, isparghimentu mannu de sa Limba Sarda Comuna chi oramai est su sardu iscritu prus connotu e praticadu. Non isceti standard pro sos atos de sa Regione Sarda, duncas, ma finas istandard pro totus sos chi ant gana de iscrìere , cumprendere, s’acurtziare a su sardu.
Sa Limba Sarda Comuna, lassende pèrdere sas crìticas de parte, oramai bestes sos colores de sa gente.
Su tìtulu dadu a s’addòbiu de su 13 de lampadas de su 2014 fiat: “Sardigna 2014. Polìtica linguìstica: annu zero?”. Pepe Corongiu, portavoce de su Csu dae su comintzu, personalidade de su movimentu linguìsticu chi resesset a èssere bia e mìtica a su matessi tempus, aiat abertu sa die narende chi «in custu momentu nou in su cale sa polìtica narat chi at bisòngiu de tempus pro averguare e istudiare, s’arriscu est chi calicunu traballet pro nd’imbolare totu su chi est istadu fraigadu».
Proite? Posca 9 annos, carchi chida in antis, sa Regione l’aiat dadu sa dispidida isputziende·lu dae Diretore de su Servìtziu Limba Sarda de sa Regione, pròpriu in su momentu chi sos universitàriu fiant leende su pòdere.
Cussa matessi élite acadèmica contra de sa cale aiat pesadu unu j’accuse de auto-ratzismu linguìsticu e chi aiat isminuzadu cale fonte antiga de su problema de acontzare: su sentore comunu antilinguisticu chi isrobat su sutzessu de sas polìticas linguìsticas. Una manera atrivida de faeddare e mentovare sa raighina de s’arresonu. Pro chie bi creet e at sa carena e s’ànimu intelletuale de lu fàghere.
Cun su Csu, duncas, dae su comintzu, est intradu in giogu s’elementu de su briu e de sa fortza de sos temas pesados e postos a currere. In su cantu a tenore, una boghe galana, pro èssere brava a beru, devet ischire dare e mantènnere su puntu, sa nota de s’acordu, e dare sa falada a su mègius cantare de su tenore.
Su Csu at fatu custu, est istadu su contone mannu de su movimentu linguìsticu capatzu de mantènnere su puntu, s’ischina ritza e su printzìpiu fungudu, e non mudare de sinu a segunda de sos bentos o de sos bentigheddos. Su chi si narat conca firma, in sas fainas comente in s’idea de fundu, in sos printzìpios mannos comente in s’isboligu fitianu de sos temas chi nde brotant.
Su Csu at fatu carchi cosa chi in fundu a sos sardos praghet, at dadu s’idea de àere sa vena in sa mesa e finas a bolu. At betadu e tzoroddadu agetivos e paràulas e fatu girare totu comente morroculas in tundu a sas faeddadas suas, a sos islogan chi at illieradu e a sos addòbios chi at contivigiadu.
Manifestatziones chi ant atraessadu onni trata de sa polìtica linguìstica: presentatziones de tradutziones in sardu de clàssicos de sa literadura mundiale, promotzione de sas solutziones tecnològicas prus de importu in contu de limba sarda, presèntzia e boghe in sardu, pro iscumbàtere semper cun sos fatos, in fiotu de addòbios de su mundu polìticu, culturale e artìsticu sardu. Non s’agabbat inoghe.
Dae su 2016 at mandadu a dae in antis un’assòtziu cun su CNR de Pisa chi at giutu su sardu a èssere isseberadu comente una de sas bator limbas minores europeas pro su progetu “The Digital Language Diversity Project” (DLDP), contivigiadu pròpiu dae su CNR, una chirca subra de sos bisòngios digitales de sas limbas prus minores.
A sos istùdios de su CNR su Csu at dadu un’agiudu pràticu e unu servìtziu de tradutzione de sos documentos chi sunt istados ispartos in italianu e in Limba Sarda Comuna. Sos resurtados de custa chirca ant a èssere impitados pro pesare unu Digital Language Survival Kit, diat chèrrere nàrrere unu fiotu de racumandatziones pro promòvere s’impitu digitale de sa limba minore.
Epica a beru, in su mese de freàrgiu de su 2017, sa lìtera de su Csu a su Segretàriu Generale de su Cussìgiu s’Europa Thorbjrn Jagland. Punna: apretare pro fàghere leare positzione in cunfronta de sos ritardos e de sas debilesas de s’Itàlia in sa polìtica linguìstica in contu de limbas minores e minorias natzionales.
Diferentes polèmicas, tostas, in sos cunfrontas de sas prus artas càrrigas de s’Istadu, pro ammentare chi sa Repùblica b’at postu 50 annos a acansare una leghe in matèria (sa 482 de su 1999) chi non benit mancu aproendada dae unu mìnimu de resursas finantziàrias. E non solu: finas su Parlamentu non ratìficat sa Carta Europea delle Lingue pro non leare impinnos cun sos partner de s’Unione in contu de minorias internas. Est finas un’istocada a sas Istitutziones sardas, mai capatzas de fàghere bene su dovere issoro.
Briu e fortza chi no ant fatu mancare mai sas resones e sas raighinas de sa nàschida: ischina ritza in contu de s’istandard ùnicu e, duncas, de sa Limba Sarda Comuna; apretu sighidu pro s’intrada de sa limba sarda in s’agenda polìtica. Ma finas dare ancas e coro a cussu traballu de «rivolta dell’oggetto», cuntzetu brotadu dae Mialinu Pira e caru a medas, fatende·lu mòvere dae sa chistione de sa limba.
E custa est istada una pensada de Pepe Corongiu, torrare a lèghere su caminu sardu dae sa fusione a oe pro more de is craes de sa polìtica linguìstica negada (su prus) o dada (belle mai). Su libru suo cult “Il Sardo una lingua normale” nd’acollit custas pìgias e las bogat a campu comente chi leghende totu sa bibliografia isulana de istòricos, literados e intelletuales, si potzat meledare subra de su fatu chi sa crisi de sa tziviltade sarda non podet èssere prus bida chena is craes de sa polìtica linguistica.
Ma devet èssere lèghida prus a totu comente su resurtadu de tropu ànimu donadu a s’indonu a àteros modellos culturales e linguìsticos, moda chi at giutu s’aristocratzia (e finas sa burghesia manna e minore) culturale a si tancare «cun orgolliu» in sos cunfrontos de una polìtica linguìstica in sardu.
Acorrada in sa tristura de sas malas paristòrias culturales e forte de su connotu de sos istereòtipos, sa Sardigna s’est tancada semper de prus a s’idea de sa diferèntzia linguìstica.
A parre de Corongiu sa posta a banda de sa limba at brotadu e est sighende prodùere su desertu de s’identidade, est bortulende su sensu e su valore de cussu protzessu pro more de su cale si reconnoschet comente prioridade un’identidade e una pintura pretzisa. Chena idea de limba, sa manera chi amus de nos contare sighit a èssere a trèmula e no posta a fogu, prus a totu sighit a nos crompere pro more de un’ograda angena. E custa identidade chi brincat est folclore, esotismu, una visone folclorìstica chi sutzat e solobrat su bisòngiu de identidade de sa gente e lu dormit, finas si a paràulas abòghinat de lu chèrrere megiorare e fàghere mannu.
Ma no est totu. Su bessu prus de interessu est chi in sa mesa de sos malos Corongiu bi faghet sètzere s’universu de is babbumannos de su Movimentu Linguìsticu. Personalidades chi non resessent a fàghere a mancu de su praghere de sos carignos de su podere e no atzetant su giogu democràticu chi una borta ses a su guvernu e un’àtera a s’opositzione, abarrende in carchi modu presos in intro de saa paristòria de su paralimpu chi iscualificat su Movimentu Linguìsticu comente tzeracu e aproendadu dae su pòdere.
Pro Corongiu s’intelletuale diat dèvere brotare novas e ruturas. Si nono ite intelletuale est? Ma in fundu, a parre meu, su seberu de sa polèmica no est pro giogu e pro nudda gaddinosu. Su traste de sa polèmica est unu medium comunicativu chi nd’essit dae cussa vena e iscòla giornalìstica semper presente in su tràgiu suo.
Fuoriclasse de sa polìtica linguìstica e intelletuale no aparinadu e no pro fortza bisongiosu de s’asse medianu.
Fatu a custa trata, su Csu at postu a cùrrere atrividos issèberos pro more de una visone chi càstiat a su tempus longu e chi non podet mudare a segunda de chie guvernat sa Regione. Prus de 3 annos de atividade sighida, proclamas, annùntzios, eventos, protestas, tzelebratziones, impostas, traballu in sos social, ant fatu de su Coordinamentu pro su Sardu Ufitziale s’assòtziu de su movimentu linguìsticu prus connotu e mentovadu.
D’àtera parte, in campu linguìsticu, no esistint àteros addòbios sighidos e partetzipados in numeru importante comente cussos de su Csu. Si podet arresonare cantu si cheret ma sos fatos bi sunt e si podent bìdere e tocare cun manu. S’iscuadra de traballu est oramai ammadurada e est fata dae militantes beros de su movimentu linguìsticu, gente istòica e in su mentres digitale.
A banda Pepe Corongiu e su chi iscriet, nde faghent parte Giagu Ledda, Mariu Sanna, Sarvadore Serra, Martine Faedda, Paulu Mugoni, Pedru Solinas, Bovore Mele, Pepe Corronca, Giommaria Fadda, Peppe Luisu Pala, Gianni Garbati, Renato Oggiano, Nicola Merche, Gonario Carta. De no ismentigare chi in custu momentu paritzas fèminas sunt a curtzu a su Csu e su traballu issoro est proighende e at a sighire a megiorare sa vida e sa fortza de su Coordinamentu.
In àteras paràulas, totu gente chi chena essere presumida o isperare de fàghere is babbumannos de niunu, onni die promovet s’interessu suo e su disìgiu de una cumprida polìtica linguìstica cun a coro cussa criadura galana e ammajadora chi est sa limba sarda. Ca est una criadura, o no?


text:
Limba bèrbera
Articulu in campidanesu
Su bèrberu est sa lìngua de is Bèrberus, est una lìngua camìtica chi fait parti de sa familla linguìstica camito-semìtica, e est parenti cun s'egìtziu antigu e cun s'arabu. Is prus momentus antigus de su bèrberu funt rappresentaus de su lìbicu antigu.
In italianu, berbero benit de su frantzesu berbère, chi pigat torra sa pronùntzia magrebina de su arabu barbar. Su fueddu arabu probabilmenti benit de su latinu barbarus, nòmini po is popolatzionis de lìngua no latina. Una etimologia populari, arrelatada giai de Ibn Khaldūn, narat chi is Arabus, chi no cumprendiant chini fueddàt su bèrberu, narant chi "faiant sonus chi no si cumprendiant" ("narai sonus chi no si cumprendint" si narat in arabu barbar).
Oi is Bèrberus no baliant prus a si intendi lamai cun custu nòmini (in arabu barbar bolit nai fintzas "bàrbaru"), e preferint a imperai po sei su fueddu bèrberu amazigh (a su prurali imazighen, "òminis lìberus"), e po sa lìngua bèrbera su femininu tamazight.
Estensione de su bèrberu e bariedades suas[modìfica | modìfica su còdighe de orìgine]
Is limbas bèrberas ddas faeddant 40-50 miliones de persones. A pustis de àere gherradu pro otènnere su reconnoschimentu de sa limba e de sa cultura bèrbera, in Marrocu, su bèrberu s'imparat in iscolas meda e como est limba ufitziale. Su bèrberu s'imparat finas in Algeria e in unas cantu universidades. Sa limba bèrbera tamazight de su Marrocu at unu alfabetu suo chi est antigu meda e chi si narat tifinagh, in àteros logos dd'iscrient cun is alfabetos latinu o àrabu.
Is bèrberos sunt is abitantes originàrios de de s'Africa mediterrànea e oe sunt ispartzigninados in unu territòriu mannu de su nord de s'Africa, chi andat dae s' Egitu, Libia, Tunisia, Algeria, Marrocu, Mauritania, finas a su Mali, Niger e Burkina Faso (Tuareg); fintzas is antigos abitantes de is isulas canarias in capas faeddaiant su berberu. Aende in contu sa mannària de su territoriu in ue istant, si cumprendet chi esistint dialetos meda de su berberu (unos 300). In custos territòrios faeddant mescamente su bèrberu e s'arabu, limbas chi si sunt unu pagu ammesturadas cun su tempus. Pro su chi pertennet a is faeddadas podimos nàrrere ca in su sud de su Marrocu est faeddadu su Chleuh, in su nord su Rif su Tuareg chi est sa limba berbera de is nomades de su Sahara.


text:
Oe andamus a s’iscoberta de sa necròpoli ipogèica prenuràgica a Domus de Janas de Scerì
In s’àrea archeològica de Scerì sunt presentes unas cantas tumbas ipoegèicas prenuràgicas de su tipu a “Domus de Janas”, chi sunt parte de una necròpoli e àrea cultuale prus manna chi no est istada galu delimitada bene. Gràtzias a sa documentatzione archeològica, in s’àrea est istadu possìbile istabilire su primu impiantu de custas tumbas durante su Neolìticu Mèdiu (4400-4000 a.C.), cun sutzessivos ampliamentos intre su Neolìticu Finale (4000-3500 a.C.) e s’Eneolìticu Finale (2600-2300 a.C.), e torradas a impreare, semper comente logos de interru, finas a s’Edade de su Brunzu Antigu (2300–1800 a.C.).
Sas tumbas prus antigas fiant istadas istuvidas in su granitu locale cun picones de pedra tostada, comente sa diorite (pedra ferru) presente in sas formatziones geològicas de sa zona. Intre sa fine de s’Edade de su Rame e sos cumintzos de s’Edade de su Brunzu si fiant impreados fintzas trastos in ràmene tostadu, ràmene arsenicale e fintzas brunzu.
Sa Tumba n° 1 est iscavada in unu blocu erràticu de granitu locale isfrutende sa presèntzia de unu tafone (istampu naturale in sa pedra). Su monumentu si presentat iscalabradu dae su tempus, dae sos agentes atmosfèricos e de sos meda fogos chi ant contribuidu a sa cannidura de sa roca, causende sa de s’ispitzigamentu de sa cartera de manu dereta, chi immoe s’agatat in su terrinu. Est de tipu monotzellulare cun intrada retangulare bene delineada, artziadu respetu a su tenninu e girada a nord-est. Est de forma retangulare e est pretzèdidu dae unu piticu leminàrgiu subra su cale s’imbaraiat su portellu de serrada, in gènere una pedra o lastra bene traballada.
Sa càmera tenet unu fundu ellìticu irregulare de dimensiones piticas, fortzis no urtimada, chi podiat acasagiare unu defuntu ebbia, a su sòlitu depostu in positzione fetale, cun sa cara girada conca a s’intrada e acumpangiadu dae unu cabidale funeràriu de tipu personale e rituale.
Fintzas sa Tumba n° 2 est istuvida in unu crastu erràticu de granitu isfrutende unu tafone naturale giai presente in sa roca. Fintzas custa est de tipu monotzellulare, cun intrada pesada respetu a su pranu de su pamentu esternu, giradu conca a nord-est e bene delineadu. Tenet una forma retangulare allonghiada e est provididu de una resega pro s’incassu de su portellu de serrada.
In s’oru de sa tumba sunt istados agatados unos cantos repertos archeològicos chi permitent de datare sa prima fase de impreu de sa necròpoli a su Neolìticu Mèdiu. Prus che totu si faghet riferimentu a sa conca de unu piticu ìdolu feminile in ossu cun capeddu “a tamburello”, a su presente espostu in su Museu Archeològicu de Nùgoro, chi si podet atribuire a sa Cultura de Santu Tzirìacu (4400-4000 a.C.). S’istile e su materiale de s’ogetu regordat unas cantas istatueddas in ossu atzapadas in su Sulcis, in particulare in sa gruta naturale de Monte Meana de Santadi (SU) e in unas cantas Domus de Janas de Cannas de Suta de Carbònia (SU). Custas istatueddas diant pòdere rapresentare sa “Dea Mama” (fintzas “Grandu Mama” o “Dea Manna”) a sa cale sas polulatziones preistòricas afidaiant sos mortos issoro. Fiat sa divinidade feminile primordiale comuna a belle totu sas culturas, tziviltades e populatziones preistòricas de totu su mundu, intre Paleolìticu e Edade de su Rame, ma in manera particulare venerada in s’àrea Mediterrànea intre Neolìticu e Edade de su Rame, posca mutida Astarte dae sas populatzione semìticas, Hathor de sos egìtzios, Cibele in Anatòlia e Afrodite dae sos gregos e Vènere de sos romanos.


text:
Sos libreddos fiant tres, pensados pro edades diferentes: sos prus piticos podent colorare s’album “Ite colore est?“; pro sas primas tres classes elementares b’at unu cartolàriu de colorare rispetende sos inditos numèricos; pro sa 4° e sa 5° elementare b’at unu manualeddu chi aunit sa matemàtica a s’arte de sos colores. Paris cun sos libros sos pitzinnos ant retzidu finas un’iscatuleddu de pastellos a chera.
Su donu est istadu fatu finas a sos òspites de sas residèntzias pro betzos e malàidos, pro los fàghere ispassiare in sos meses de inserru causadu dae su Covid-19.
Sos libreddos, aprontados dae sas operadoras Gianfranca Piras e Maria Giovanna Serchisu, sunt curados dae s’assòtziu culturale L’Altra Cultura de Aristanis. Sa gràfica est de Badabò de Enrica Fara.
Chie tenet praghere de los bìere in versione “sfogliabile” si podet cullegare a sos link chi sighint, e cherende si podet finas iscarrigare su pdf:
Abbàida Ite colore est? (iscàrriga·lu dae inoghe)
Abbàida Sa matemàtica pintada (iscàrriga·lu dae inoghe)
Abbàida Coloramus cun sos nùmeros (iscàrriga·lu dae inoghe)
(GF.P.)


text:
Seattle
Articulu in logudoresu
Seattle est una tzitade posta in s’Istadu de Washington in sos Istados Unidos, cuncretamente in su contadu de King County, e custituit unu portu de mare importante in s’oru de s’Otzèanu Pacificu. Cun una populazione de 620.778 abitantes in su 2011, Seattle est sa tzitade prus manna in sa rezione norduamerigana de su Pacific Northwest, gasi etotu che sa tzitade prus manna de sa costera otzidentale a su nordu de Santu Frantziscu. S’arzola metropolitana de Seattle de unos bator milliones de abitadores est sa de 15 arzolas metropolitanas prus istèrrida de sos Istados Aunidos. Sa tzidade est situada in un’istmu astrintu intre Puget Sound (un’insenada de s’Otzèanu Paghiosu) e Lake Washington, a unos 160 km. dae sa làcana cun su Cànada. Zanna de importu de su cumèrtziu cun s’Àsia, Seattle est su de otu portos prus mannu de sos IAA in tèrmines de zestione de cunteneris.
S’arzola de Seattle fiat istada abitada dae pedderujos a su nessi pro 4.000 annos in antis de sos primos assentadores arbos istàbiles. Arthur A. Denny e su grupu suo de biazadores, cunnotos posteriormente comente su Denny Party, fiant arribados a Alky Point su 13 de santandria de 1.851. S’assentadorzu fiat istadu iscostiadu a su logu suo atuale e mutidu “Seattle” in 1.853, in s’ondra de Si’ahl, cabu de sas tribùs logales de sos Duwamish e de sos Suquamish. Sa cumèrtziu de linnas fiant s’indùstria prus importante de Seattle, peroe a bias de s’agabu de su de 19 sègulos sa tzitade fiat devènnida unu tzentru cumertziale e de fraigamentu de naes comente zanna chirru a s’Alasca, in tempus de sa calentura de s’oro de su Klondike. In su 1.910, Seattle fiat una de sas 25 tzitades prus mannas de su paìsu. Sende gasi, sa Depressura Manna aiat dannadu in manera grae s’economia de sa tzitade. Sa crèschida fiat torrada in tempus e a pustis de sa segunda gherra mundiale, gràssias in parte a s’impresa logale Boeing, chi aiat mudadu Seattle in unu tzentru de fraigamentu de aparèchios. Sa bidda si fiat isvilupada comente tzentru tecnolòzigu in sos annos otanta de su sègulu coladu. Su frussu de software nou, biotecnolozias e impresas de Internet nch’aiat zutu a una releada econòmiga, chi aiat aumentadu sa pobuladura de sa tzidade de belle 50.000 unidades intre su 1.990 e su 2.000. Prus reghentemente, Seattle s’est fata un’agrugadorzu de s’indùstria “birde” e unu modellu de isvilupu sustentàbile.
Seattle tenet un’istòria musigale de sinnìfigu. Dae su 1.918 a su 1.951, b’aiat prus de binti clubes de jazz a longu de Jackson Street, dae su Chinatown International District atuale a su Central District. In s’issena de su jazz si fiant isvilupadas a su cumintzu sas carreras de Ray Charles, Quincy Jones, Ernestine Anderson e àteros. Seattle est finas su logu de nàschida de Jimi Hendrix sa paristòria de su rock e de s’istile musigale rock cunnotu comente “grunge”, pobularizadu dae grupos logales che Melvins, Nirvana, Soundgarden, Alice in Chains e Pearl Jam.
Seattle est cunnotu comente sa cabitale istadunidesa de su cafè.


text:
Sa tzittade incantada
Articulu in logudoresu
Sa Tzittade Incantada (千と千尋の神隠し, Sen to Chihiro no Kamikakushi) est un'anime de su 2001 chi at iscrittu e dirigidu Hayao Miyazaki e fattu dae su Studio Ghibli. Sa pellicula ammustrat s'abbentura de una pitzinna chi, ind unu biazu pro cambiare domo, si at a bider a innantis unu mundu de ispiritos.
Sa pellicula at tentu paritzos premios, cumpresu un'Oscar chi est su segundu pro sa menzus pellicula animada; est istada fintzas su primu cartone de allega non-inglesa a lu bincher. At bintu pèri s'Urtu de Oro in su Festival Internatzionale de Tzinema de Berlinu in su 2002.
In Giappone, sa Tzittade Incantada est resessidu a brincare in numeru de bisuras sa pellicula de Titanic.


text:
Reading Malevich
Parts: bass guitar, bassoon, celesta, cimbalom, clarinet, double bass, eguitar, flute, hammond organ, harp, horn, oboe, percussion, saxophone, trombone, trumpet, tuba, viola, violin, violoncello
Per Luciano Berio
Parts: bassoon, clarinet, double bass, flute, harp, horn, oboe, percussion, trombone, trumpet, tuba, viola, violin, violoncello
zeroPoints
Parts: bassoon, celesta, clarinet, double bass, flute, harp, horn, keyboard, oboe, percussion, saxophone, timpani, trombone, trumpet, tuba, viola, violin, violoncello
Dialog mit Mozart
Parts: bassoon, clarinet, double bass, flute, horn, oboe, percussion, piano, trombone, trumpet, viola, violin, violoncello
Alle vittime senza nome
Parts: bassoon, celesta, clarinet, cor anglais, double bassoon, flute, harp, horn, oboe, percussion, piano, saxophone, trombone, trumpet, tuba